Ўзбекистон Игор Савицкий коллекциясининг виртуал каталоги яратиладими? - Фарғона.Ру ахборот агентлиги\n05:33 msk, 7 Июль 2020\n© Мақола “Фарғона” халқаро ахборот агентлиги учун махсус ёзилган. Барча ҳуқуқлар ҳимояланган. Кўчириб босишда манбани ва муаллифни кўрсатиш шарт\nЕвропа матбуотида Нукусдаги аҳвол мониторинги\nЎтган ҳафтада Европада яна Нукусдаги музей ҳақида материал пайдо бўлди, унда жуда кўп ишлатилган “Саҳродаги Лувр” ибораси яна бир бор қўлланди. Париждаги таниқли Mediapart виртуал портали блогери Доминик Коний “Саҳродаги Лувр: бу сени яхшироқ кўриш учун, бўтам!” деб номланган мақолани чоп этди. Ўз навбатида немис газетаси Die Welt ўрта саҳифасида Юлия Смирнованинг “Нимага “Саҳродаги Лувр” жиддий хавф остида?” деб номланган мақоласини чиқарди.\nЖурналист ва ёзувчи Доминик Конийнинг мақоласини афсонасифат матн дейиш мумкин. Унда “илгари ёпиқ бўлган ўлканинг очилиши”, “улкан пахта монокультураси”, “ўлкага ишқи тушиб қолган фидойи инсон” ва унинг издошига “асраш учун топширилган хазина”, “уни асраш, кўргазма ва архивация ишларида сўзидан қайтмас аёл” ва “20-30-йиллардаги рус авангардининг дунёдаги энг зўр коллекцияси, Петербургдагидан кейин иккинчи ўринда” каби жумлаларга тўлиб-тошган.\nMediapart сайтида мақола расми сифатида Савдар Георгиев ва Аманда Поупнинг “Тақиқланган санъат саҳроси” (2011) ҳужжатли фильми постеридан парча қўйилган\nМузейдаги сўнгги тўқнашувлардан хабари бор одам бунақанги образли ибораларнинг аксариятини шубҳа остига олиши ёки аниқлаштириши мумкин эди, аммо 2015 йилнинг август охири ва кузидаги баҳс-мунозарали мақолаларга муаллифнинг кўзи тушмаган шекилли. Қолаверса, Доминик Конийнинг аудиторияси ҳам тафсилотларга берилмаган: бу одамларнинг ўзи бундай музейнинг борлигини шу мақоладан билишганга ўхшайди. Улар учун асосий масала – Мариника Бобоназарованинг ўтган йили ишдан олинишига жавобан кечроқ билдирилган муносабат эмас, балки музейдаги коллекциянинг бутун сақланишидир. Матннинг ҳис-ҳаяжонга тўла шу қисмида муаммонинг моҳияти ёритилади. Конийнинг хавотирланишига сабаб, коллекциянинг бир қисми республиканинг марказий музейларига ўтказилиши мумкин, у ҳолда эртакчи Перро айтган оқибатлар келиб чиқади (“бу сени яхшироқ кўриш учун, Қизил шапкача”). Яна эслатиб ўтилишича, қувғиндаги Гулнора Каримованинг Женевадаги вилласида бошқа музейлардаги асарлар топилган (аниқлик киритиб ўтсак, виллада топилганлардан фақат Резниковнинг “Анор” картинасигина музейдан олинган дейилмоқда. – муаллиф изоҳи) ва президентнинг кичкина қизи “иштаҳаси карнайлиги, бунга Калифорниядаги улкан кошонаси ва ундаги гўзал арт-галереяси исбот эканлиги” ёзилган.\nDie Welt газетасидаги Юлия Смирнованинг мақоласи Нукусга буюрилган ташриф ва бир нечта мутахассислар, жумладан, музей ходимлари билан суҳбатларга кўра ёзилган. Ундан маълум бўлишича, собиқ директорнинг муаммолари 2015 йилнинг ёзидан бошланган, ўшанда унга Ўзбекистондан чиқишга рухсат берилмаган. У пайтда ҳали текширув комиссияси ва псевдоэкспертлар воқеаси бўлмаган эди. Бундан ташқари, бешта картинанинг алмаштириб қўйилиши юзасидан очилган жиноий ишда Мариника Бобоназарова ягона гувоҳ сифатида қатнашмоқда экан. Унинг раҳбарлиги остида Савицкийнинг 100 йиллигига бағишлаб тайёрланган каталогнинг тиражи мусодара қилинибди. Музей ходимлари томонидан имзоланган, собиқ директорни ҳимоя қилиб ёзилган арзнома шу ходимларга қарши қўлланибди. Музей ходимларини қўрқитиб қўйишибди, уларга босим ўтказилмоқда экан (афсуски, бундан мақсад нималиги аниқлаштирилмаган). Нукус аҳолиси пинҳона тарзда Мариникага хайрихоҳлик қилар экан, аммо дилидагини ташқарига чиқара олмас экан. Таниш манзара...\nБулардан келиб чиқадиган хулоса шуки, Савицкий музейидаги кадрлар алмашувини ортга қайтариб бўлмаслиги кўриниб турган бўлса ҳам, айнан собиқ директор билан боғлиқ вазият хорижий матбуотнинг эътиборида турибди. Доминик Коний деярли афсус билан ёзади: “У [Мариника Бобоназарова - БЧ] меросхўр ҳам, [музейнинг - БЧ] эгаси ҳам эмас, балки шунчаки ўз миссиясини англаб етган, васиятга содиқ қолган инсондир”. Бундай муносабатнинг охири тушкунлик билан тугайди: агар Фейсбукдаги қўллаб-қувватлаш гуруҳи фаолларидан бирининг сўзи билан айтганда, “музей бу – Мариника” бўлса, унинг кетиши билан коллекциянинг умри тугаши керак эди.\nМузей Мариника Бобоназаровасиз ҳам яшай оладими?\nАлбатта, тушкунликка тушишга асос бор. Шахсан Савицкийнинг ўзи Мариника Бобоназаровани бош қўриқловчи қилиб тайинлаган. У ўз вазифасининг уддасидан чиққанини аксарият мутахассислар тан олади: бошқа музейларга ўхшаб, коллекциялар қисман талаб кетилмади. Собиқ директор ишлаган йилларда асарларни сақлаш ва реставрация қилиш шароити кескин яхшиланганини аниқлаш қийин эмас. Экологик фожианинг марказида жойлашган шаҳарда янги архитектуравий мажмуанинг босқичма-босқич қурилганини эса унинг касбий жасорати деб ҳисоблаш мумкин. Дирекциянинг кўргазмалар ва илмий тадқиқотлар ўтказиш фаолияти асарларни асраш фаолиятидек пухта бажарилмаган бўлса ҳам, шуни ишонч билан айтиш мумкинки, Мариника Бобоназарованинг ишдан олинишига сабаб, Маданият вазирлиги унинг тадқиқотчилик салоҳиятига шубҳа қилгани ёки унинг кўргазмалари ва мақолаларида советча тушунчаларни топгани эмас. Бу ўринда раҳбариятнинг алмаштирилишига сабаб айнан музейдаги бойликларни қўлга киритиш мақсадида режалаштирилгани ҳақидаги фараз ўринлигина эмас, балки юқори эҳтимолга эга.\nМариника Бобоназарова музейда. 2015 йилда олинган сурат\nБу вазият анча-мунча чигаллашиб кетган, аммо нима бўлганда ҳам айни пайтда Мариника Бобоназарованинг шахсига ёки жиноий ишга эмас, балки музейда нималар бўлаётганига ва бўлишига эътибор қаратиш лозим. Мариника Бобоназарованинг ўзи “ташқи” фаолларнинг қўллаб-қувватлашидан ўзини четга олмоқда, очилган жиноий ишнинг тафсилотлари эса барибир судгача номаълум бўлиб қолади.\nЯнги директор Максет Карлыбаевни санъатшунослар ҳамжамиятида деярли ҳеч ким танимайди, аммо унинг касбий тажрибасига қараб, бировларнинг қўлида қўғирчоқ бўлмаслигига умид уйғонади. Музейшунос ёки санъатшуносликка ўқимаган бўлса-да, ҳар қалай ижтимоий фанларга оид бир нечта мақола ёзган, Ғарбдаги бир нечта илмий институтда диссертация ҳимоя қилган ва тажриба орттирган. Мариника Бобоназарова директор лавозимига тайинланганида фақат Жаҳон тиллари институтининг дипломига эга бўлган, санъатшуносликка олти йилдан кейингина Тошкент театр ва рассомчилик институтида сиртдан ўқиган.\nМаксет Карлыбаев. Фейсбукдаги шахсий саҳифадаги сурат, туширилган санаси номаълум\nМаксет Карлыбаев биринчи интервьюсини дипломатик тилда олиб бориб, асосий саволларни жавобсиз қолдирди, аммо Мариника Бобоназарова ҳам доим ҳукумат билан тил топишар эди ва ҳеч қачон “режим билан курашувчи” бўлмаган. Ўз-ўзидан равшанки, олдинги раҳбарни олиб ташлаб, янгисини тайинлаш сабабини англашимиз керак. Менимча, янги раҳбариятнинг мақсадини аниқлаш мумкин бўлиб, у қуйидагилардан иборат.\nВиртуал каталог – расмийларнинг мақсадидан дарак\nБугунги Нукус коллекцияси бу – 1990-2000 йилларда тўқилган афсона. Музейнинг бир нечта ходимидан ташқари ҳеч ким заҳирахонада сақланаётган асарларнинг ҳаммасини кўрмаган. Музей фондининг кам фоизигина чоп этилиб, кўргазмага қўйилган. Улар ҳам асосан 1980 йилларда урф бўлган “югураётиб ташлаб кетилган авангард” мавзусига мос келадиганларидир. Қолаверса, коллекциянинг қолган қисми ҳақида ишончли маълумот йўқлиги боис, бу борада якуний хулоса чиқариб бўлмайди. Албатта, аввалги каталогларда чоп этилган асарларни хавфдан холи дейиш мумкин: уларнинг аниқ нусхасини яратишнинг деярли иложи йўқ, ўғирлашга эса ҳозирги вазиятда ботинишмаса керак. Аммо бу нашрларда коллекциянинг максимум беш фоизигина ёритилган, бундан келиб чиқадики, экспонатларнинг катта қисми ҳимоя остида эмас. Айниқса санъат асарларининг жаҳон бозорида таниқли бўлган ва Россияда талабгорлари кўп бўлган рус рассомларининг асарларидан хавотирланиш лозим.\nБир мисол келтираман. Турли манбаларда айтилишича, Нукус коллекциясида Иван Кудряшовнинг 285 та ёки ҳаттоки 351 та асари мавжуд. Бу рассом УНОВИС уюшмасининг Оренбург бўлинмаси асосчиси, абстракт геометризмнинг “космик” версияси муаллифидир. Ҳолбуки, Гугенхейм коллекциясида унинг бор-йўғи олтита асари бор, Третьяков галереясида эса, “Прошлый век”га кўра, иккитагина асари бор (улардан бири ўта машҳур бўлиб, Костаки коллекциясидан ўрин олган, театр залидаги безакнинг хомакисидир). Нукусдаги юзлаб асарлардан озгинасигина чоп этилган – “Югураётиб ташлаб кетилган авангард” албомидан графикали тўртта варақ, музей сайтида эса акварель ва мойбўёқ билан ишланган расм холос. Бошқа асарлар ҳам бор бўлиши мумкин, аммо Савицкий коллекциясидаги Кудряшов бўлимининг асосий қисмини музей ходимларигина кўрган бўлса керак. Чоп этилмаган бу асарларнинг қиймати ҳар хил бўлиши мумкин: кимошди савдоларида Кудряшов асарлари беш мингга ҳам, эллик беш минг долларга ҳам сотилган. Аммо Нукусдагилар шундоғам қиммат ҳисобланади, агар музейдаги Кудряшов асарлари бозорга чиқарилса, уларга қанақа нарх қўйилишини тахмин қилиб бўлмайди. Шу сабабли ҳам уларнинг асли 285 тами ёки 351 талиги масаласи жиддий аҳамият касб этади...\nШундай қилиб, Нукус музейининг асосий муаммоси – коллекциянинг электрон каталогини яратиш ва оммага тақдим қилишдир. Мутахассислар азалдан шу муаммони кўтариб келишган. Шуни биламанки, айрим обрўли халқаро институтлар 2000 йилларнинг биринчи ярмидаёқ Савицкий жамғармасини рақамлаштириш ва интернетга жойлаштириш харажатларини тўлашга тайёр бўлган. Аммо каталог яратилмаган. Мариника Бобоназарова музей раҳбари бўлган даврда тадқиқотчиларнинг илмий фаолиятига шароит яратиб берилмаганидан нолиш мумкин, аммо коллекциянинг бутун сақланишига ҳамма амин бўлган. Бугунги кунда айнан коллекциянинг бутун сақланиши масаласи биринчи ўринга чиққани учун, каталогнинг яратилиши ёки яратилмаслигига қараб, раҳбариятнинг ўзгариши сабабларини тахмин қилиш мумкин. Агар янги директор тезда тўлиқ каталогни тузишга киришса, унинг фаолиятига бўлган ишонч дарҳол ортади. Аммо илгаригидек иш юритиладиган бўлса, яъни, айрим асарларгина интернетга қўйилса, кўргазма залларида суратга олиш тақиқланса ва бошқа чеклов чоралари туфайли музейга фақат бир-иккита мутахассис ёки маданий ҳордиққа қизиқадиган туристларгина келадиган бўлиб қолса, у ҳолда коллекциянинг бутун сақланишига умид қолмайди.\nХалқаро майдонда бу ишлар қандай бажарилади\nАлбатта, агар барча асарлар интернетга қўйиладиган бўлса, томошабин Нукусга келиб ўтирадими, деган савол туғилади. Бутунжаҳон тажрибасига асосланиб, бунга аниқ жавоб бериш мумкин: виртуал кўргазма ташкил қилинадиган бўлса, томошабинлар доираси тораймайди, балки кенгаяди. Дунёда энг кўп ташриф буюриладига ўнта тасвирий санъат музейи ичида фақат Ватикандаги музейларгина тўлиқ виртуал каталогга эга эмас (аммо Римдаги музейларнинг (MAXXI сингари музейлардан ташқари) ачинарли аҳволи ҳаммага маълум бўлиб, уларни намуна қилиб бўлмайди. Аммо шуниси аниқки, музей қандай аҳволдалигидан қатъи назар, одамлар Сикстин капелласини кўргани боради).\nРейтинг етакчиси – уни “Сенадаги Лувр” деб атайлик –график коллекциясининг тўлиқ каталогини ва рассомлик коллекциясининг жуда катта фондини ўнлаб йиллар олдиноқ интернетга чиқарган. Унинг сайтидаги айрим асарлар музейнинг ўзидагидан ҳам кўра батафсилроқ тасвирланган. Айтайлик, Жокондани барча исталган кўринишда томоша қилиш мумкин, хоҳлаган одам расмнинг орқа томонидаги майда ёриқларгача кўриши мумкин. Унинг турли йўсинда сканердан ўтказилган нусхаларини, ҳаттоки, айрим тошкентлик экспертларга мамнуният бағишлайдиган жиҳати, расмнинг ултрабинафша лампа ёрдамида сканерланган суратини ҳам кўриш мумкин. Аммо буларнинг ҳаммаси ўша залга оқиб келадиган томошабинларни тўхтата олмайди. Маданиятшунослар бу ҳодисанинг таърифини келтириб қўйишган – кўплаб олинган нусхалар оригиналнинг аурасини сусайтирмайди, балки кучайтиради холос.\nУмуман олганда, жаҳон музейлари тажрибасидан келиб чиқсак, ҳозирги пайтда виртуал портал дегани туристлар учун реклама буклетининг интернетдаги шакли вазифасинигина бажармайди. Умумий йўналиш шунақаки, бу порталлар ҳозирда музей витринаси, алоқа воситаси, маълумотлар омбори ва тадқиқот воситаси функцияларини ўзида жамламоқда. Кўпчилик музейларнинг сайтларида коллекция суратларига қўшимча равишда унга оид маълумотлар: провенанс (келиб чиқиши), қайси кўргазмаларга қўйилгани, аввалги ва ҳозирги атрибуцияси, иқтибос даражаси, библиографияси, мавзулар мазмуни ва ҳоказолар келтирилади.\nНью-Йоркдаги Метрополитен музейининг виртул каталогида Темурийлар санъатини қидириб кўрсангиз, 64 та натижа чиқади. Ҳар бир тасвирнинг юқори сифатли версиясини кўриш ва юклаб олиш мумкин, унга оид барча маълумотлар ҳам тақдим этилади. Британия музейининг сайтида ҳам шу аҳвол – маълумотлар омборига киритилган маълумотдан ташқари кўплаб асарларнинг битта эмас, бир нечта суратлари бор бўлиб, улар асар ҳақида тўлиқ тасаввур беради. Вашингтон Миллий галереяси сайтида Л.Лисицкийнинг 2 та асари, Казимир Малевичнинг битта ва Марк Шагалнинг 413 та асари борлигини бир зумда аниқлаб, уларнинг аксарияти билан танишиб чиқиш мумкин.\nСССР ва собиқ иттифоқдош республикалар музейларидаги санъатшуносларнинг кўз қорачиғидай асралган, эринмасдан тўлдириб борилган сирли каталог карточкаларини ҳеч ким кўрмаган бўлса, энди улар онлайнга қўйилиб, бир зумда халқаро илмий ишларда қўлланилиши мумкин. Бундан ҳамма ютади. Музей ўз ишини намойиш қилади, унинг натижасидан дунёдаги ҳар қандай тадқиқотчи фойдаланиши мумкин бўлади, бунинг оқибатида эса мақолалар кўпайиб, коллекция оммавийлашиб боради, шу билан бирга музей фондининг рамзий ва моддий қиймати ошиб боради. Дунёнинг энг йирик музейларида шундай ошкораликка эришилган экан, Нукусда бу нарсани амалга ошириш шарт. Чунки бу музейнинг санъатшуносликни илмий ривожлантириш учун ресурслари ўта чекланган бўлиб қолмоқда.\nШундай қилиб, виртуал каталогни тузиш хоҳишининг йўқлигини тижорий мақсадлар билан оқлаб бўлмайди. Каталогнинг тузилиши коллекциянинг талаб кетилишидан ҳимоя қилишидан ташқари, муҳим бир жиҳати ҳам борки, бу мавзу ҳали тилга олинмади.\nНукусдаги музейнинг директори ўрнига келиб қолган ҳар қандай мутахассис ўзини Савицкийнинг меросхўри ва унинг ишининг давомчиси сифатида тасаввур этишга мажбур – чунки бу лавозимнинг моҳияти ҳам шунда - by default. Аммо бу лойиҳанинг моҳияти ва келажак тақдири ноаниқ бўлиб турибди. Савицкийнинг бош биографи асарларни тўплашнинг “монографик тамойили” ёки уларнинг “кенг ёйиб қўйилиши” ҳақида гапиргани билан ҳеч нимага аниқлик киритмайди. Жумладан, қуйидагилар ноаниқ бўлиб қолмоқда: музейнинг асосчиси 20-30 йиллардаги, музей ва ҳаёт ўртасидаги тўсиқни олиб ташлаган радикал авангард музейлари тажрибасининг тарафдори бўлганми ёки “гўзаллик халоскори” сифатида анъанавий ва консерватив қарашларга эга бўлганми ёки “миллий меросни ташкил этиш” ғоясидан илҳом олганми? Охиргиси хатарли йўл эканлигини ҳисобга олсак, “миллий меросни ташкил этиш” маҳаллий партия-номенклатура элитаси ўйнаган ўйин шартларига мажбурий бўйсунишмиди ёки у Савицкийнинг ўз дастурига мос келармиди? Бу масалаларни алоҳида мақолада батафсил ёритган маъқул. Аммо битта нарсани аниқ айта оламиз – Савицкийнинг стратегик мақсади тўпланган асарларни жисмоний сақлашгина эмас, балки уларни шаҳарга ва бутун дунёга намойиш қилиш бўлган. Ўзи тўплаган асарларни суратга олишни тақиқлайдиган ёки уларни виртуал шаклда бутун дунёга тақдим қилишни истамайдиган музей асосчисини тасаввур қилиш қийин.\nМариника Бобоназарова Савицкийдан бошқачароқ ижтимоий шароитда фаолият юритиб, СССР тарқалиб кетиб, бозор иқтисодиёти кириб келган даврда ҳам музейни сақлаб қола билди. Бугун эса вазифа бошқача қўйилган: коллекцияни таланишдан ҳимоя қилган ҳолда, уни кенг кўламли ўрганиш ва намойиш қилиш йўлини топиш лозим. Шу мақсадни назарда тутсак, виртуал каталогни яратишга бўлган муносабат кўп нарсага ойдинлик киритади. Максет Карлыбаев қайси йўлдан боради? Музейда сақланаётган бойликларнинг калитини ўзида сақлаб қолишга интиладими ёки коллекцияни ҳақиқатан ҳам шаффоф қилиб қўядими? Ҳалқаро ҳамжамият билан биргаликда ишлашни маъқул кўрадими ёки онда-сонда чет элда ўтказиладиган кўргазмалар билан кифояланадими? Ёки Die Welt газетасида ёзилганидек, музей олдига тўхтайдиган “Даниялик ва Швециялик пенсионерлар ўтирган автобуслар” билан кифояланиб қоладими? Умид қиламизки, тез орада ҳаммаси ойдинлашади.\nБорис Чухович - музейшунос, санъатшунос (Université de Montréal), мустақил куратор


ЖССТ раҳбари пандемия тугаш муддатини маълум қилди — Sof.uz\nЖАҲОН 41,017,157 30,613,666 1,128,780\n22.08 17:56 3539 Тиббиёт\nЖаҳон соғлиқни сақлаш ташкилоти Бош директори Тедрос Адҳаном Гебрейесуснинг билдиришича, коронавирус пандемияси икки йилдан кам вақт ичида тугайди.\nШу билан бирга, у 1918 йилда миллионлаб одамларнинг ҳаётига зомин бўлган испан гриппи пандемияси икки йил давом этганини эслади.\n"Бизда глобаллашув билан боғлиқ заифликлар, инсон уланишининг юқори интенсивлиги мавжуд, аммо технология афзалликлари ҳам бор, шунинг учун биз ушбу пандемияни икки йилдан кам вақт ичида тўхтатишга умид қиламиз", - деди ЖССТ раҳбари. "Мавжуд воситалардан максимал даражада фойдаланиш ва янги воситаларга, масалан, вакциналарга таяниб, биз 1918 йилдаги гриппга қараганда қисқароқ вақтда енгиб оламиз", деб давом этди Гебрейесус.\nЖССТ илгари 12 ёшдан ошган болаларга катталар каби вазиятларда ниқоблардан фойдаланишни тавсия қилган эди. Бундан ташқари, ижтимоий масафоланишга риоя қилиш касалликни олдини олишнинг энг самарали механизмларидан бири ҳисобланади.\nЖон Хопкинс университети маълумотларига кўра, 22 август куни пандемия бошланганидан бери дунё бўйлаб 23 миллиондан ортиқ инфекция ҳолатлари аниқланган, 800 мингдан ортиқ киши ҳаётдан кўз юмган ва деярли 15,7 миллион киши тузалиб кетган.\n11 март куни Жаҳон соғлиқни сақлаш ташкилоти янги коронавирус инфекцияси CОВИД-19'ни пандемия даражасида эканлигини эълон қилди.\nЖССТ Тедрос Гебрейесус\nЖССТ дунёда такрор коронавирус ҳолатлари қайт этилганини хабар қилди\n10.10 13:24 406\n9.10 19:41 262 Жаҳон\nКоронавирус билан дунёнинг ўндан бир қисми касалланган бўлиши мумкин — ЖССТ\n5.10 21:42 123 Жаҳон\n16.09 10:05 249


Тузилмай бузилган шартнома - Huquq.uz\nТузилмай бузилган шартнома\n16:30 - 06.01.2022\nБош прокуратура ҳузуридаги Иқтисодий жиноятларга қарши курашиш департаментининг Хоразм вилояти бошқармаси тадбиркорларнинг ҳуқуқ ва манфаатларини ҳимоя қилишга алоҳида эътибор қаратмоқда. Хусусан, департаментнинг Хонқа тумани бўлими томонидан ўтказилган тадбирда тадбиркор Ш.Аҳмадовнинг (исм-фамилиялар ўзгартирилган) ҳуқуқий манфаатлари ҳимоя қилинди.\nХонқа тумани Сарапоён қишлоғида яшовчи А.Саидов тумандаги оилавий корхона раҳбари Ш.Аҳмадовга турмуш ўртоғи С.Ҳамроеванинг туман мактабгача таълим бўлимида ишлашини, боғчаларга озиқ-овқат етказиб бериш учун шартнома тузишга ёрдам беришини айтади. Эвазига тадбиркордан 6 млн. сўм талаб қилади. Шу куннинг ўзида А.Саидов иш тезроқ битишини баҳона қилиб, Ш.Аҳмадовдан 3 млн. 700 минг сўм пулни олади.\nОрадан бир ой вақт ўтса ҳам озиқ-овқат етказиб беришга келишилган шартнома оилавий корхона раҳбарига етиб келмайди. Тадбиркор ҳамқишлоғининг найрангига алданганини билиб, мазкур ноқонуний ҳаракат юзасидан департаментнинг Хонқа тумани бўлимига мурожаат қилади. Тадбиркорнинг аризаси асосида ўтказилган тадбирда А.Саидов Ш.Аҳмадовдан қолган 2 млн. 300 минг сўм пулни олаётганда ашёвий далиллар билан ушланди. Жиноятчига суд томонидан жарима жазоси тайинланди.


Америкалик прокурорлар террорчи Сайфулло Соиповга ўлим жазосини талаб қилишди - Фарғона.Ру ахборот агентлиги\nАмерикалик прокурорлар террорчи Сайфулло Соиповга ўлим жазосини талаб қилишди\n02.10.2018 09:26 msk\nАҚШ Федерал прокурорлари 2017 йилда Нью-Йоркда теракт содир этган Сайфулло Сойиповга нисбатан ўлим жазоси қўлланишини талаб қилишди. Бу ҳақда ABC News хабар беради.\nОлдинроқ АҚШ президенти Дональд Трамп Сайфулло Сойиповни ўлимга ҳукм этишни талаб қилди. У Соипов қилган ишига пушаймон бўлмагани ҳамда “Ислом давлати” террорчилик гуруҳини қўллашдан воз кечмаганини қайд этиб ўтди. “У ўлим жазосига муносиб”, - дея твиттерда ёзди президент.\nЭслатиб ўтамиз, 2017 йил 21 ноябрь куни Сайфулло Сойиповга Нью-Йоркда одамларни автомобилда босиб кетганлиги муносабати билан айб қўйилган эди. Одам ўлдириш ва “Ислом давлати” экстремистик гуруҳини қўллаб- қувватлаганликни ҳам ўз ичига олган, 22 та банддан иборат айблов хулосаси АҚШ Ҳақамлар судининг федерал ҳайъати томонидан тасдиқланган эди.\nСайфулло Сойиповни саккиз кишини ўлдирганликда, шунингдек, 12 нафар йўлдан ўтиб кетаётган шахсни ўлдиришга қасд қилганликда айблашмоқда. Айблов хулосасида “Ислом давлати” билан шерикчилик қилиш ҳақида ҳам сўз боради. Бу террорчилик гуруҳи ҳужум учун жавобгарликни ўз зиммасига олган эди.\n“Фарғона” Соипов тўғрисида маълумот тўплади. У Тошкентда туғилган, қўшниларининг айтишича, диндор бўлмаган оилада тарбияланган, бир нечта опа-сингиллари бор. Баъзи маълумотларга кўра, бир неча йил Ўзганда (Қирғизистоннинг Ўш вилояти) ва Россияда яшаган. 2010 йилда грин-кард орқали АҚШга кўчиб кетган. Унинг танишлари айтишича, ортиқча диндорлик аломатларини намоён этмаган. АҚШда уйланган, юк машинаси ҳайдовчиси бўлиб ишлаган. Терактгача қонунни бузмаган.


Россия президентининг самолёти нималарга қодир? | Ўзбекистон ва жахон янгиликлари\nДунё 19 октябрь 13:18 2 236\nРоссия президенти Владимир Путин бу сафар ўзининг расмий ташрифини янги махсус самолёт – ТУ-214 ПУда амалга оширмоқда. Келинг ушбу самолёт билан яқинроқ танишайлик.\nСамолётнинг тўлиқ номи – Ҳаво бошқарув пункти Ту-214ПУ. Самолёт давлат олий раҳбариятининг – Президент ва Ҳукумат раисининг хорижий парвозлари учун мўлжалланган.\nПрезидент самолёти ёки Борт №1, кўплаб талабларга жавоб бериши керак. Бу хавфсизлик, қулайлик, ҳар қандай аэродромда қўниш ва уча олиш имконияти, лекин унинг энг асосий вазифаси – ҳар қандай вазиятда президентни алоқа билан таъминлашдир.\nПрезидент учун энг муҳими – алоқа\nУшбу мақсадда самолёт махсус алоқа воситалари билан жойлашган. Эътибор бериб қарасангиз самолёт устида узун антенна жойлаштирилган. Ушбу антенна президентни спутник, уяли алоқа ва радио алоқаси билан таъминлайди. Россия президентининг энг асосий алоқа тури бу – радиореле алоқасидир, деб ёзади РИА Новости.\nРадиореле алоқа тури бир чизиқда жойлашган бир неча антенналар ёрдамида амалга оширилади. Бу осон иш эмас албатта, лекин радиореле алоқасига халал бериш ёки ноқонуний эшитиб олишнинг иложи йўқ. Шунинг учун айнан радиореле алоқа тури – энг ишончли ва ҳимояланган алоқа ҳисобланади. Ундан ташқари ушбу алоқа тури орқали маълумотни катта тезликда узатиш мумкин.\nСамлётнинг техник хусусиятлари\nТУ-214ПУ – қўшимча ёнилғи баклари билан жиҳозланган бўлиб унинг умумий учиш узоқлиги 10500 километрни ташкил қилади. Ундан ташқари самолёт бир неча қўшимча генераторлар билан жиҳозланган.


Юртимизда болалар сони қанча? Статистик маълумотларга кўра, 2020 йил 1 январь ҳолати бўйича юртимизда 0-14 ёшдаги жами болалар сони 9…\n"Фермерлик - менга ота мерос", - дейди Халима Бекмуродова.\nФермер аёлларимиз Халима болалигидан деҳқончиликнинг нонини еб катта бўлди. Дадаси Назиржон Орипов ер билан тиллашган фермер, умри далада ўтган деҳқон…\nШукроналик - ризқимизни зиёда қилади\nМаҳаллада нима гап? Юртимизда кам таъминланган, етарли даромад манбаига эга бўлмаган аҳоли қатламлари мавжуд. Президентимиз бу ҳақда гапирганида беихтиёр кўзларимга…\nЖараён Бугун мамлакатимиз хотин-қизларини қийнаётган муаммолар нималардан иборат? Уларни ҳал этиш юзасидан жойларда қандай ишлар амалга оширилмоқда? Маҳалла ва оилани…\nВарак 8 жами 139


14:00 / 16 май 1097 pdf Ўқиш режими + -\n19 асрнинг иккинчи ярмида аҳли солиҳ ва аҳли сафолар юрти бўлмиш Шўркент (ҳозирги Янгиқўрғон ноҳияси)да Абдурраззоқ Дадхоҳ хонадонида бир ўғил фарзанд дунёга келди. Абдурраззоқ Дадхоҳнинг аввалги аёли Афандихон ойим бўлиб, узоқ йил фарзанд кўрмади. Аллоҳдан Афандихон ойим куну тун ибодатларида солиҳ фарзанд тилаб дуолар қилдилар. Аллоҳ дуоларини ижобат қилиб, кексайган чоғларида яккаю ёлғиз фарзанд берди. Унга Мулла Солиҳ Оҳунд деб исм қўйишди. Афандихон ойим ўша давр урф-одатига кўра, янги туғилган чақалоқни 40 та эшикка олди, сотти деб киргизиб, чиқарибдилар. Қирқинчи эшикдан чиқарганларида сотти деб чиқибди, Аллоҳ менга берибди, сотибди деб, янги чақалоққа «Сотти» деб куня беришган экан. Шу-шу мулла Солиҳ Оҳунд халқ орасида мулла Сотти Оҳунд кунялари билан танилиб, машҳур бўлиб кетган эканлар. Ҳар-бир исм замирида эзгу бир ният ва мақсад ётади. Дарҳақиқат ота-оналарининг исм қўйишдаги орзу-умидларини Аллоҳ таоло рўёбга чиқарди, мулла Солиҳ Оҳунд замонасининг энг билимдон, энг моҳир мударрисларидан, ақл, фазл соҳиби бўлган уламоларидан бўлиб етишди. Мулла Солиҳ Оҳунд халқ орасида кунялари Сотти Оҳунд исмлари билан маълум ва машҳур бўлганликлари боис шу кунялари билан таништиришни лозим топдик.\nИзоҳ: Маълумот ўрнида шуни ҳам келтириб ўтишни лозим топдик. Оҳунд сўзидаги «х» харфи ҳойи хавас «ҳ» харфи билан ёзилса, Бухорода узоқ йил таълим олиб, ўша даврнинг подшоҳи, амирининг эътиборига тушиб, қандайдир ваколат олган илмли кишига нисбатан айтилади.\nМулла Сотти Оҳунднинг отаси Абдурраззоқ Дадхоҳ, унинг отаси Хўжамберди, унинг отаси Овул халфа (Овул бува) унинг отаси эса Мулла Абдуназардир. Мулла Абдуназар эса Андижон вилояти, Шаҳрихон ноҳиясида яшаб ўтган Бирпўстин бува исми билан машҳур бўлган ушбу зотга иккинчи авлод бўлиб туташади. Юқоридаги олти авлод вакиллари замонасининг машҳур олим ва фозиллари бўлишган.\nДастлабки диний билимни оила муҳитида олган Мулла Сотти Оҳунд аввалига Намангандаги Саъидқулибек мадрасасига ўқишга киради. Сўнгра Бухорода илмни давом эттириб, 20 йил таҳсил олади. Ҳатто ўша даврдаги Бухоро амирининг назарига тушиб, 10 та нарсадан имтиёз оладилар ва халқ орасида «Даҳя» домла деб ном чиқарадилар. Бухородаги таълимни тамомлагач, ўша ердан тўғри ҳаж ибодатини адо этгани карвонга қўшилиб йўлга отланадилар. Йўлда ҳориган мулла Сотти Оҳунд карвонбошига бироз дам олиб, етиб оламан, деб Мозандарон даштида карвондан ажраб қоладилар. Даштда Ҳизр алайҳиссаломга йўлиқадилар. Ҳизр алайҳиссалом мулла Сотти Оҳундга 2 та вазифа бериб, сўнгра ҳақларига дуо қилган эканлар.\n1. Тариқат илмини эгаллаб, ўзингизга пиру муршид топасиз.\n2. Ким ҳузурингизга таълим олгани келса, илм бермай қайтармайсиз, деб дуо қилиб, кўзларидан ғойиб бўлган эканлар.\nКарвондагилар мулла Сотти Оҳунднинг карвонга келиб қўшилмаганидан хавотирга тушиб, у зотни ахтариб Мозандарон даштига келишади. Қарашсаки, ёввойи ҳайвонлар мулла Сотти Оҳундни ўраб олиб турган экан. Буни кўрганлар, Аллоҳга такбир айтиб, валий зотнинг хизматларини адо этишга ошиққан эканлар.\nМулла Сотти Оҳунд ҳаж ибодатини адо этиб, ўз юртлари Наманганга қайтадилар ва Курашхона мавзесидаги, Ёғчи маҳалласидаги масжидда имом бўлиб фаолият бошлайдилар. Кейинчалик, Ҳасти Ҳизр даҳасидаги масжидда узоқ йил имомлик ва мударрислик қилган эканлар.\nЎша даврнинг барча уламолари каби мулла Сотти Оҳунд ҳам тариқат йўлини тутган, пир хизматларида бўлиб, қалбини, руҳини, халқумини пок тутган парҳезкор инсонлардан бўлганлар. Наманган шаҳрида муршиди комил бўлиб танилган зотлар Саййид Яҳёхон тўра, Муҳаммадхон тўра хизматларида анча вақт бўлиб, у зотларнинг иршодларига муяссар бўладилар. Кейинчалик эса, Самарқанддаги Ургут эшон хизматларида ҳам кўп вақт бўлиб, тасаввуф маънавиятидан ва неъматидан баҳраманд бўладилар. Мулла Сотти Оҳунд шариат ва тариқат йўлини биргаликда тутганлари сабабидан ҳамиша поклик, зоҳидлик йўлидан чекинмай, луқмаларининг ҳалол бўлишига ҳаракат қилган эканлар.\nМулла Сотти Оҳунд бутун умрларини илм, маърифат олишга ва тарқатишга сарфлаган киши бўлган эканлар. У зотнинг суҳбатларида бўлиб, таълим ва таҳсил олган шогирдларининг хотирлашларича, мулла Сотти Оҳунд дарс беришда, толибларга дин асосларини тушунтиришда шунчалик иқтидорли ва заковатли бўлганларидан у зотдан таълим олган талабалар жуда қисқа вақт ичида араб, форс ва туркий тиллардаги мураккаб китоблар мутолаасига билим ва савияси етиб қолар экан. Бу ҳолат ана шу мударрисга Аллоҳ таоло томонидан илми нофеъ берилганига далолат бўлса ҳам ажаб эмас.\nМулла Сотти Оҳунд ўта парҳезкор бўлганлари ҳақида кўпгина ривоятлар бор. Оҳунд афанди ўзгалар дастурхонидан таом емас, зарурат туғилганда енг ичида уйдан келтирилган бир бурда нонни ушоқлаб оғизга солиб ўтирардилар. Иттифоқо, ўз хонадонидаги меҳмондорчиликда бу ҳолатни сезиб қолган шогирдларидан бири устозидан бироз ўпкаланди: «Тақсир, наҳот ўз шогирдларининг дастурхонидан ҳам ҳазар қилсалар?».\nБунга жавобан ул зот: «Йўқ бўтам, гап сизнинг таомингиз ҳалоллиги ёхуд менинг халқумим поклиги ҳақида эмас, балки зурриёдларимнинг тақвоси тўғрисида бораётир, шунга каминани маъзур тутгайсиз», деган эканлар.\nМулла Сотти Оҳунд ҳаётда ниҳоятда камтар, ўта ҳалол, уятчан, ҳалим ва ростгўй киши бўлганлар. Озига қаноат билан кўниб, илм-ирфон риёзатидан қочмаганлар.\nМулла Сотти Оҳунд ҳар бир маърифатли одам ҳавас қилгудай ибратли ҳаёт кечирдилар, дорул фанодаги умрларини кишиларга дини-диёнат, илму ирфон тарқатиш каби савобли, эзгу амаллар ила безаб ўтдилар. Устоз мулла Сотти Оҳунд ҳазратлари 1930 йили бу фоний дунёдан оламдан ўтдилар. У зотни шаҳарнинг катта қабристони «Мавлавий» мозорига дафн қилинди. Ҳазрат Оҳунд афанди ўзларидан солиҳ фарзандлар, фойдали илмларни қолдириб кетдилар. Шу ўринда мулла Сотти Оҳунд ҳазратнинг оилалари ва фарзандлари тўғрисида қисқача маълумот бериб ўтмоқчимиз.\nОҳунд афанди Шўркентлик мулла Абдухолиқ қизлари Шарофатхон ойим билан турмуш қурганлар. Улардан 5 нафар ўғил, 3 нафар қиз фарзанд кўрганлар.\nФарзандлари Иброҳим махдум (1898-1983), Исмоил махдум (1909-1976), Исҳоқ махдум (1911-1994), Ҳабибуллоҳ махдум (1914-1989) ва Убайдуллоҳ махдум (1924-2012)лар.\nАллоҳ ўтганларимизни Ўзи раҳматига олсин.\nМустақил тадқиқотчи, Акрам Шарипов\n Ушбу маълумотлар Мулла Сотти Оҳунд авлодларининг шахсий архивидан олинди.\n19:15 / 14 май 667\n11:00 / 16 май 944\nСулола давомчиси Ҳомидхон махдум\nҲомидхон махдум Эшон дада мулла Абдулғофур Ғофур қори махдум ўғли 1893 йил Наманган шаҳри, Сардоба даҳаси, Заркент маҳалласи ҳозирги Ахси кўчасида зиёли хонадонда давоми...\n1141 16:00 / 24 январь\nМулла Сулаймон эшон: Замонасининг етук уламоси\nМулла Сулаймон Абдураҳмон эшон ўғли 1880 йил Наманган шаҳри, Авлиё домла маҳалласи ҳозирги Жийдакапа кўчасида тўқувчи хунарманд оиласида дунёга келди. Отаси давоми...\n1273 11:33 / 24.10.2021\nИнсоният дунёга келтирган энг буюк ақл соҳиби Ғарб даъво қилганидек Эйнштейн эмас, балки, Абу Райҳон Берунийдир.Абу Райҳон Беруний тиббиёт, фалсафа, химия, физика, давоми...\n1623 10:30 / 01.07.2021\n1565 13:32 / 18 апрель\n3065 21:00 / 28.06.2019\n1493 21:34 / 29.05.2019\n5517 09:50 / 18.04.2018


31 октябр 2020, Тошкент вақти: 18:45\nИммунитети бор деб ҳисобланаётган кишиларда яна вирусни юқтириб олиши ва бошқаларга ҳам юқтириши хавфи сақланиб қолавериши эҳтимол.\nИталия ўтган ҳафтада мамлакат шимолидаги Ломбардия вилоятида аксилтанача тестларини ўтказишни бошлади. Бундан мақсад коронавирусга қарши иммунитет ҳосил қилишга оид зарур маълумотларни олиш ҳамда анчадан бери коронавирус туфайли карантинда қолган мамлакатни қайта очишда ҳокимият идораларига йўл-йўриқ кўрсатишдир.\nЭкспертлар ҳисоб-китобича, вирус аста-секин йўқ бўлиб кетиши учун аҳолининг 60-70 фоизида унга нисбатан иммунитет ҳосил бўлиши керак.\nБундан ташқари, коронавирусга иммунитет қанча вақт давом этиши номаълум. Иммунитети бор деб ҳисобланаётган кишиларда яна вирусни юқтириб олиши ва бошқаларга ҳам юқтириши хавфи сақланиб қолавериши эҳтимол.\nЕвропадаги коронавирус кенг тарқалган мамлакат – Италиянинг Ломбардия вилояти ушбу инқироздан энг кўп зарар кўрган эди. Бу ерда қон таҳлили асосида “пода иммунитети” ни (юқумли касалликдан билвосита ҳимоя воситаси. Аҳоли вакцинация (эмлаш) ёҳуд аввалги инфекция натижасида эга бўлган иммунитетга эга бўлган ҳолатда пайдо бўлади - муҳаррир) ҳосил қилиш саноати ривожланган минтақа аҳолисининг ишга тез ва хавфсиз қайтишига ёрдам беради.\nАҳоли зич жойлашган Ломбардияда 13 мингга яқин киши коронавирусдан вафот этди. Коронавирусдан ўлган италияликларнинг ярмидан кўпи Ломбардия вилояти маркази Миландан эди.\nГарчи Германияда мамлакат бўйлаб аксилтаначалар синови бошланган, Финляндия ва Британия бундай синовларни ўтказажагини эълон қилган бўлса-да, синовлардан олинган маълумотлар қанчалик ишончли бўлишига оид кўплаб саволлар ҳозирча жавобсиз қолмоқда.\nСоғлиқни сақлаш идоралари Ломбардияда ҳар куни 20 мингта тест ўтказилишини хабар қилди. Аввало коронавирусдан энг кўп зарар кўрган вилоятлардаги тиббиёт ходимлари, карантин вақтида коронавирус аломатлари кўзга ташланаётган ҳамда улар билан мулоқот қилган, шунингдек, касалликнинг енгил аломатлари бўлган кишилар тестдан ўтади.\nҲокимият идоралари 29 апрелдан сўнг тестни кенгроқ миқёсда ўтказишга умид қилмоқда.\nИталия Миллий соғлиқни сақлаш кенгаши бошлиғи Франко Локателли ўтган ойда аксилтаначалар тести ҳокимиятга коронавируснинг тарқалишини аниқлашда ёрдам беришини айтган эди.\nМаълумотлардан яна “пода иммунитети” ҳақидаги долзарб ахборот” олиш мумкин, у мамлакат ҳаётини қайта ишга туширишга, масалан, кимга ишга чиқишига рухсат этилишини аниқлашга ёрдам берадиган стратегияларни ишлаб чиқишда фойдали бўлиши мумкин, деди у.\nХатарлар сақланиб қолмоқда\nИталиянинг DiaSorin биотехнология фирмаси тайёрлаётган тўпламлар қонда аксилтаначалар мавжудлигини қидиради. Бундай аксилтаначалар одамга вирус таъсир кўрсатган ёки кўрсатмаганини ва унинг танасида иммунитет қай даражада эканини аниқлаб беради.\nУлар айни пайтда кенг тарқалган ва одам танасида вирус бор-йўқлигини аниқлаш учун бурун секрецияларидаги молекулалар текшириладиган суртма тестларидан фарқ қилади.\nЛомбардиядаги суртма тестларидан ўтказилганларнинг 24 фоизида вирус борлиги аниқланди.\nВирусга иммунитет мавжудлиги кам ўрганилган ва унинг самарадорлигига умид қилиш бўрттирилган кўринади. Вирусологлар ва эпидемиологлар башорат қилиш учун 2002-2003 йилларда тарқалган SARS – атипик зотилжам сингари олдинги коронавируслар вақтида тўпланган маълумотлардан фойдаланиши керак бўлади.\nЭкспертлар ҳисоб-китобича, вирус аста-секин йўқ бўлиб кетиши учун аҳолининг 60-70 фоизида унга нисбатан иммунитет ҳосил бўлиши керак. Бироқ Франциянинг Пастер номидаги институти март ва апрелда ўтказгани сингари сўнгги тадқиқотлар “пода иммунитети”ни орттириш тахмин қилинганидан кўра қийин эканини кўрсатди.\nФранциянинг коронавирус биринчилардан бўлиб тарқалган жойларидан бири – Уаза департаментидаги ўрта мактабда тадқиқотчилар ўқувчилар, ўқитувчилар ва оилаларининг 26 фоизида аксилтаначалар мавжудлигини аниқлади.\nБундан ташқари, коронавирусга иммунитет қанча вақт давом этиши номаълум, бунинг маъноси шуки, иммунитети бор деб ҳисобланаётган кишиларда яна вирусни юқтириб олиши ва бошқаларга ҳам юқтириши хавфи сақланиб қолаверади.\n‒ Ушбу аксилтаначалар янги инфекциядан ҳимоя қилишига кафолат йўқ. Биз бунга фақат айни лаҳзаларда умид қилишимиз мумкин. Буни келажакда билиб оламиз, ‒ деди Бергамо жарроҳлик ва стоматология уюшмаси президенти Гвидо Маринони Франс-Пресс агентлигига пайшанбада.\nКоронавирус энг кўр зарар етказган Бергамо вилоятидаги маҳаллий тест ўтказиш ишларини ташкил қилган ва унинг натижаларини ўрганаётган Маринони огоҳлантиришича, аксилтаначалар йўқлиги касаллик ҳали бошланғич босқичларда эканини ва аксилтаначалар ҳали пайдо бўлмаганини англатади.\nУндан ҳам хавфлироқ жиҳати шуки, танасида аксилтаначалар пайдо бўлган кишида ҳали ҳам вирус бўлиши ва бошқаларга уни юқтириши мумкин. Шунинг учун италиялик Локателли сингари экспертлар аксилтаначаларни аниқлаш бўйича тестлар суртма тестлари билан кўшиб олиб борилиши кераклигини айтмоқда.\nФранциянинг коронавирусга қарши кураш бўйича илмий кенгаши раҳбари, иммунолог Жан-Франсуа Делфраисси кўплаб шубҳалар солаётганини маълум қилди.\n− Айни пайтда COVID-19 билан оғриб тузалган кишилар... биз ўйлаганчалик ҳимояланганми, деган саволни ўртага ташлаяпмиз, − деди у.\nОлимлар ишончлироқ маълумотлар пайдо бўлгунча кутиб туриши керак, деди Йейл Глобал саломатлик институти директори Саъд Умар.\n− Ҳали жуда эрта, − деди Умар. – Биз икки ойдан сўнг аксилтаначаларни аниқлаш учун сезгирлиги ва ўзига хослиги бўлган ишончли тестлар ўтказилгач, аниқроқ маълумотларни олишимиз керак.


Саудия Арабистони шарқий ҳудудига учирилган баллистик ракетани ушлаб қолишга эришди - EFFECT.UZ\n. 17:30 | 05.09.2021\nКеча 5-сенябр куни Саудия Арабистонининг нефтга бой шарқий минтақаси ҳудуди баллистик ракета тутилиши натижасида икки нафар бола яраланган ва бинолар вайрон бўлган. Бу ҳақида SPA ахборот агентлиги хабар берди.\nҲутий милицияси Санадан фуқаролик объектларини қиролликнинг шарқий вилоятига учириш жойи сифатида ишлатган баллистик ракетасини тутиб қолишга эришилган ва йўқ қилинган.\nРакета Даммам шаҳрининг чеккасида тушган бўлиб, қуролнинг парчалари саудиялик иккита боланинг яраланишига олиб келган. Шунингдек, мазкур ҳудудаги 14 та уйга енгил шикаст этказган.\nДавлат матбуоти эълон қилган фотосуратларда бир нечта турар-жой биноларининг ойналари синганини кўриш мумкин:\nМиллий Коалиция ҳужумни Эрон томонидан қўллаб-қувватланадиган ҳутий кучлари амалга оширганини даъво қилди. Бироқ Ҳутийлар ҳозирча жавобгарликни ўз зиммасига олганича йўқ.\nTeglar:Saudiya Arabistoni, Ҳутий\nАбдулазиз Камилов Саудия Арабистони Ташқи ишлар вазири билан учрашув ўтказди\nКападзе шогирдлари Осиё чемпионати саралашида иштирок этади\nСаудияда аёлларга зиёратгоҳларни бошқаришга рухсат берилди


Сув омборларида экотуризмни ташкил этиш учун ерни қандай қилиб олиш мумкин? - Халқ сўзи\n11:50 11 Декабрь 2018 Иқтисодиёт\nЕр участкалари сув омборларининг сувни муҳофаза қилиш зоналари доирасида электрон аукцион орқали берилади. Уни ўтказиш тартиби Вазирлар Маҳкамасининг 2018 йил 3 декабрдаги 978-сон қарори билан тасдиқланган, деб ёзмоқда Norma.\nСув хўжалиги вазирлиги аукционни ўтказиш учун масъул ҳисобланади. Аукционга қўйиладиган ер участкалари бўйича савдоларни ташкил этиш учун ушбу вазирлик олдиндан улар бўйича тегишли ташкилотларнинг (ёнғин хавфсизлиги бўйича ҳудудий бўлимлар; санэпидемназорат марказлари ва бошқалар) ижобий хулосаларини олади. Хулосалар олингандан кейин аукционни ўтказиш учун материаллар тайёрлашни бошлайди.\nСавдолар ўтказилиши ҳақидаги хабар уни ўтказишдан камида 7 кун олдин Электрон онлайн-аукционларни ташкил этиш марказининг (кейинги ўринларда — Марказ) веб-порталида жойлаштирилади. Аукционда иштирок этиш учун буюртманомалар хабар берилган кундан бошлаб автоматик режимда Марказ сайтида қабул қилинади. Буюртманомаларни қабул қилиш аукцион ўтказиладиган кундан 2 иш куни олдин (соат 13:00 да) якунланади.


Жаҳон эътирофидаги шоир — KMODS\nPosted on 10.02.2020 Author admin\tКомментарии к записи Жаҳон эътирофидаги шоир отключены\n2020 йил — “Илм-маърифат ва рақамли иқтисодиётни ривожлантириш йили”да ҳам Навоий бобомиз улуғлаган, асарларининг мазмун-моҳиятига айланган ғоялар ёшлар камолотига, таълим-тарбиясига эътибор, аҳолининг барча қатламларининг манфаатларини ҳимоялаш, илм-фанни тобора равнақ топтириш ва шу орқали юртни янада обод этишга оид ишлар кўлами тобора ортмоқда. Президентимиз Олий Мажлисга тақдим этган Мурожаатномасида тилга олинган “ҳалоллик вакцина“си айнан Навоий, Бобур сингари алломаларнинг асарларидаги поклик, одамийлик, тўғрилик даъватида мужассам экани билан аҳамиятлидир.\nТантанали тадбирда озарбайжонлик навоийшунос олим, халқаро Бобур мукофоти соҳиби Рамиз Асқар, афғонистонлик шоир ва ўқитувчи, навоийшунос Тошқин Баҳоий, Ўзбекистон Ёзувчилар уюшмаси аъзоси, моҳир шоир ва таржимон Николай Ильин Навоий меросининг умрбоқийлиги, жаҳон ёзувчи ва шоирлари, олим ва тадқиқотчилари учун ҳамиша илҳом манбаи бўлиб хизмат қилаётганини таъкидлади.\n— Ўн-ўн беш йилдирки, ўзбек адабиёти бўйича тадқиқотлар олиб бораман, — деди озарбайжонлик навоийшунос олим, халқаро Бобур мукофоти соҳиби Рамиз Асқар. — 2009 йилда “ХХ аср ўзбек шеърияти антологияси“ни нашрга тайёрладим. Унда кўплаб ўзбек шоирларнинг таржимаи ҳоли, ижодидан намуналар келтирилган. 2011 йилда “Бобурнома“ни озарбайжон тилига таржима этдим. Ўзбекистонда ўтказилувчи навоийшуносликка доир илмий конференцияларда доимий қатнашиб келаман. Даҳо шоир ижодининг қирралари замонлар оша яна кўплаб тадқиқотлар, изланишларга олимларни чорлаб қолаверади.\n— Навоий ва Бобурларнинг хоки ётган заминдан келиб, бундай тадбирда иштирок этаётганимдан ғоят мамнунман, — деди афғонистонлик шоир Тошқин Баҳоий. — Ҳазрат Алишер Навоий ижоди барча ўзбекларнинг муштарак меросидир. Агар Ўзбекистонда улуғ зот сифатида унинг таваллуд санаси шу қадар катта тайёргарликлар билан нишонланишига сазовор бўлса, Афғонистон халқи учун ул зот ҳам моддий, ҳам маънавий жиҳатдан муаллим, раҳнамо ва буюк давлат арбоби сифатида нишонланиши керак. Чунки у зотнинг ҳаёти даврида Афғонистонда кўплаб иншоотлар, ободончиликлар, сув анворлари, кўприклар, шифохоналар ва бошқа яна кўплаб оммага хизмат қилувчи бинолар обод этилди. Шу билан бирга Афғонистондаги ўзбек халқи қадим замонларидан бошлаб то ҳозирга қадар Навоий асарлари билан, уларни ўқиш билан савод чиқаради. Яъни барча мадрасаларимизда Ҳазрати Навоийнинг қўлёзма асарлари ёки қадимий тошбосмалардан чиққан китоблари дарслик сифатида истифода этилган. Биз Навоийдан ҳар жиҳатдан қарздормиз.\nТадбирда таниқли актёр, Ўзбекистонда хизмат кўрсатган журналист Темурмалик Юнусов Навоий ғазалларидан ўқиди. Тошкент давлат ўзбек тили ва адабиёти университети қошидаги Олий адабиёт курси талабалари Алишер Навоий ҳақида қардош турк адабиётшунослари томонидан билдирилган фикрларни ёддан айтиб берди.\nЎзбекистон халқ артисти Шерали Жўраев томонидан ижро этилган Навоий ғазалига Омон Матжон мухаммас боғлаган қўшиқни тадбир иштирокчилари катта ҳаяжон, олқишлар билан тингладилар.\nШоир ҳайкали пойига тадбир иштирокчилари, хорижий меҳмонлар томонидан анвойи гуллар қўйилди.\nТантанада Ўзбекистон Республикаси Президентининг маслаҳатчиси Хайриддин Султонов иштирок этди.\nШу куни пойтахтимиздаги Навоий кўчасидаги Ўзбекистон Фанлар академияси Давлат адабиёт музейига туташ ҳудуддаги шоир ҳайкали пойида ҳам ажойиб мушоира бўлиб ўтди.\n— Ўзбекистонда Навоий Ҳазратларининг таваллуд айёмлари ғоят кўтаринки руҳда нишонланаётганининг гувоҳи бўляпмиз,- деди афғонистонлик шоир Ғуломсахий Вакилзода. — Афғонистоннинг Кобул, Мозори Шариф Ҳирот каби шаҳарларида ҳам ул зотнинг таваллуд айёмлари нишонланади. Орзу шулки, бундай ижодий тадбирлар янада кўпроқ ўтказилса, ижодий ҳамкорлигимиз бардавом бўлса.\nМушоирада ёшлар Навоий ғазалларидан намуналар ўқидилар.\nБу каби тадбирлар мамлакатимизнинг барча гўшаларида, билим даргоҳларида, маҳаллаларда давом этмоқда.


Берарда олар жонин… — Huquq\nОқсоқол жиноят қилса…\nКомиссия йиғилиши бўлиб ўтди\nHome / Жиноят ва жазо / Берарда олар жонин…\n24.10.2019\tЖиноят ва жазо 136\nУ тун ярмидан оққанда уйига қайтди. Ухлай олмай тонг оттирди. Эрталаб хотинига ёрилди. Мавжудахон эс-ҳушини йиққач, қариндошимиз — адвокатга учранг дея йўл кўрсатди. Адвокат Исҳоқжон эса прокуратурага айбига иқрорлик аризасини ёзиб берса, енгиллик бўлишини тушунтирди. У иқрорномани ёзиб берганидан сўнг орадан уч кун ўтиб Ёзёвон туманининг Қоратепа қишлоғи яқинида Катта Фарғона каналидан жасад топилди. Қотилликнинг боиси нимада? Ўттиз саккиз яшар йигит нима учун зоҳиран ўз синглисидай яқин муносабатда бўлган қизнинг жонига қасд қилди?\n…Мева тердириб сотишда тажриба орттирган Хўжамберди (исм-фамилиялар ўзгартирилган) энди брокердан алоҳида ишлашни ихтиёр этади. Адир этагидаги боғ эгаси билан савдолашади. Нархини келишиб олгач, хамир учидан патир дея юз минг сўм беради. Эртаси куни саҳарда қўшни қишлоқ гузаридан тўрт нафар қиз ва аёлларни машинасига ўтқазиб боққа етиб келади. Бегонаси йўқ, опа-сингил, келин ва овсинлар билан уч йилча аввал мева теримида танишган эди. Кенжаси Ҳамида эпчил, хушчақчақ, меваларни саралаб қадоқлашнинг ҳадисини олганди. Кечки пайт яшикдаги мевани машинага юклаб жўнатганларидан сўнг Хўжамберди уларни енгил машинада қишлоққа элтиб қўяди. Одатдагидай хизмат ҳақини тақсимлаб беради. Ҳамида бу гал пулни олмайди. “Акамдай бўлиб қолдингиз, ўзингизда турсин, иш ҳақимни йиғиб, кўпайтириб берасиз, зориққанимда олиб тураман” дейди.\nШу тариқа Хўжамберди етти-саккиз йил мобайнида ҳар мавсум опа-сингиллар билан бирга ишлаган. Ҳамиданинг ишлаб топган пули Хўжамбердида жамланиб борган. Брокер май ойидан ноябрь ойигача боғлардан, ҳовлилардан харид қилиб, тердириб олган меваларни улгуржи савдогару агрофирмаларга устига нарх қўйиб сотган. Беш-олти йилда мўмай даромад топган. Иккита енгил машина харид қилган. Хўжамберди мавсумдан мавсумгача бўлган пайтда “Дамас” машинасида киракашлик қилган.\nҲамида онаси билан яшаб турган уйи томорқасида мева кўчати етиштиришни ўрганади. Сўнгги икки йил мобайнида етиштириб сотган кўчат пулини ҳам сақлаб туриш учун Хўжамбердига бериб қўяди. Сиртдан ўқишга киради. Шартнома пулини Хўжамбердидаги пулидан олиб тўлайди. Акбарободлик Муҳиддин қизга ошиқ, уйланиш ниятида эди. Ҳамида смартфонини ишлата олмасдан суйган йигитига бериб қўяди. Ўзи “Самсунг” телефонидан фойдаланади. Смартфонни Муҳиддинга берганини билиб қолган Хўжамбердининг жаҳли чиқади. Ҳамида онасини даволатгани пул сўраб олганида баттар тутоқади. Брокер ҳамёни қаппайгани сайин бир тийин устида етти думалайдиган очкўзга айланиб бормоқда эди. Оларда кирар, берарда чиқар жони деганларидай Ҳамиданинг пулини қайтариб бермоқчи эмасди. Қиз эса турмушга чиқиш арафасида “Ласетти” машинасини харид қилиш тараддудида эди.\n— Синглим Ҳалимахон, марҳум кенжа синглим Ҳамида, акамнинг турмуш ўртоғи Мунисхон билан ҳар мавсум мева теримига чиқардик, — дейди Л.Маҳмудалиева. — Етти-саккиз йилдан буён Хўжамберди билан бирга ишладик. Биз мева терардик, кенжа синглим Ҳамида яшикларга жойларди. Хўжамберди теримчиларга 35-40 минг сўмдан, Ҳамидага кўпроқ — 50 минг сўмдан иш ҳақи берарди. Синглим иш ҳақини олмасдан Хўжамбердида сақлаб келганди. Зарурат бўлганда олиб турганини биламан. Ҳамида етиштирган кўчат пулини — ўн икки миллион сўмни ҳам унга бериб қўйганди. Синглим йиғилган пулига машина олмоқчи эди. Хўжамберди синглимни пулини бермаслик учун ўлдирган.\nСуд жараёнида аниқланганидек, ёз куни эрталаб марҳум судланувчига қўнғироқ қилиб ишга қачон чиқишларини сўрайди. Хўжамберди ҳозирча иш йўқ дея телефонини ўчириб қўяди. Кечқурун уйидан чиқаётганида ташқарида Ҳамида қарши олади. Пулини беришни талаб қилади. Хўжамберди ваъдани қуюқ қилиб тинчлантиради. “Дамас” машинасида уйига элтиб қўяди. Эртаси куни Ҳамида билан кечгача бир неча бор телефонда гаплашади. Тунги соат ўн бирларда уйига боради. Уни “Дамас”га миндириб, Қувасой шаҳри йўлидаги Қалъача қишлоғи яқинида тўхтайди. Ҳамида гўё “Дамас” машинасини беришни талаб қилиб жанжал чиқаради. Хўжамберди унинг бўйнини чангаллаб, беш-ўн дақиқа бўғиб туради… Катта йўлга чиқиб, мурдани Қува туманининг “Оққўрғон” МФЙ ҳудудидан ўтган Катта Фарғона каналига ташлаб юборади.\n— Менга сақлаб тургани пул бермаган, — дейди судланувчи Хўжамберди Ражабов. — Хотининг билан ажрашиб, менга уйланасан, “Дамас” машинасини номимга ўтказиб берасан деб жанжаллашгани туфайли бўғиб қўйдим.\nСуд унинг ушбу важини айбини енгиллаштириш учун келтирган дея баҳолади. Суд мажлисида аниқланганидек, Х.Ражабов марҳум билан ака-сингилдай муносабатда бўлган, марҳум мева теримида ишлаб топган ҳамда кўчат сотиб топган пулини сақлаш учун унга бериб қўйган. Х.Ражабов у билан келиша олмасдан, пулини қайтаришдан қутулиш мақсадида унинг жонига қасд қилган. Суд очкўз қотилни ўн саккиз йилга озодликдан маҳрум қилди. Кассация инстанцияси ҳукмни ўз кучида қолдирди.\nГазетанинг №1 (1198) сони


МИБ Фарғонада «Тундан тонггача» рейдларини ўтказмоқда — Sof.uz\nМИБ Фарғонада «Тундан тонггача» рейдларини ўтказмоқда\n29.02 15:17 894 Ўзбекистон\nМажбурий ижро бюроси Фарғона вилояти органлари томонидан Ўзбекистон Республикаси Вазирлар Маҳкамасининг тегишли қарори талабларига мувофиқ, тунги 00:00 дан соат 06:00гача “Тундан тонггача” рейдлари вақти-вақти билан, асосийси кутилмаганда ўтказилмоқда, деб хабар бермоқда ЎзА.\nХусусан, шу каби тезкор тадбир Риштон туманида тонгги соат 04:00 ларда Саноат зонасида фаолият юритиб келаётган қўшма корхоналардан бирида ўтказилган.\nХабарда айтилишича, ўнг минглаб туп помидор кўчатлари барқ уриб яшнаб турган, анча меҳнат қилинган корхонанинг иссиқхоналарига уланган 4 та котёлларнинг бирортаси газ ҳисоблагичга уланмаган. Ҳисоб-китобларга кўра ушбу корхона давлат манфаатларига 75,3 миллион сўмдан ортиқроқ зарар етказилганлиги аниқланган ва мазкур ҳолат бўйича тегишли ҳужжатлар расмийлаштирилиб, суриштирув ишлари олиб борилмоқда.\nШунингдек, тадбиркорнинг иссиқхонаси қонун ҳужжатларига мувофиқ газ тармоғидан узилган ва эндиликда тадбиркор ўтин-кўмир ёқиб ишини давом эттирадиган бўлди, дейилади хабарда.\nФарғона вилояти МИБ «Тундан тонггача»\n6.04 18:54 2048 Жамият\n4.03 10:47 5864 Ўзбекистон\n4.02 12:28 2212 Ўзбекистон\nФарғонада ҳамширани бурнини синдирганларга нисбатан жиноят иши қўзғатилди\n30.01 17:50 906


ИнтерФУТБОЛ :: ОК-2019: Рақамлар ва фактлар "тилга" кирганда\nОК-2019: Рақамлар ва фактлар "тилга" кирганда\nУМУМИЙ МАЪЛУМОТ. Навбатдаги Осиё чемпионати гуруҳ босқичларида 36та ва «плей-офф» раундларида 15та, жами 51та ўйин ўтказилди. Бу сафар 3-ўрин учун баҳс бекор қилинди. Эътиборли фактлардан бири шуки, охирги 3та турнирдан буён амалдаги чемпион чорак финалдан сўнг ўз мақомини йўқотмоқда...\n*** ОК-2019да жами 130та гол қайд этилди. Демакки, ўртача ҳисобда айтганда, мухлислар ҳар бир ўйинда 2,55тадан гол кўришди. Атиги 4та учрашувда икки томон дарвозаси ҳам дахлсиз қолди. Фаластин ва Яман терма жамоалари вакилларига чемпионатда гол қувончини туйиш насиб этгани йўқ.\n*** Турнирда 5 нафар футболчи майдондан четлатилди. «Қизил»ларнинг нақ 3таси гуруҳ босқичи 1-тур баҳсларига тўғри келди.\n*** Воҳид Амири (Эрон) ва Хироки Сакаи (Япония) 3тадан ўйинда сариқ карточка олишди - улар бу борада етакчилар.\n*** Энг кўп «сариқ» чемпион - Қатар термаси ҳисобида (13та). Сариқ карточка олиш бўйича кейинги ўринларга Япония (12та), КХДР, Таиланд ва Эрон (11та) миллий жамоалари жойлашди.\n*** Турнир давомида 24та ҳолатда футболчилар сариқ карточкалар лимити ёки «қизил» туфайли кейинги ўйинни мажбуран ўтказиб юборишди. Хусусан, янги чемпион Қатар жамоасининг икки вакили (Абдулкарим Ҳасан ва Ассим Мадибо) чорак финал доирасида Ж.Корея термасига қарши кечган баҳсда майдонга тушмади. Абдулазиз Ҳатим ва Бассам ал Ровий эса БАА термаси билан бўлган ярим финал ўйинини шу сабаб четдан кузатишди.\n*** Турнир ўйинларини стадионларда жами 644307 мухлис бевосита кузатиб борди. Бу ҳар бир ўйин ўртача ҳисобда 12633 томошабин йиққанини англатади. Таққослаш учун айтсак, 2015 йилги турнирда ўртача кўрсаткич 20303гатенг бўлганди.\n*** ОК-2019 доирасидаги ўйинларни 27 нафар бош ҳакам бошқарди. Шулардан 13 нафари 17 марта пенальти белгилади. Хусусан, ҳамюртларимиз - Равшан Эрматов ва Ильгиз Танташев ҳам «нуқта»га ишора қилишди.\n*** Равшан Эрматов, Сесар Артуро Рамос (Мексика) ва Абдулло Ҳасан (БАА) 5тадан ўйинда бош ҳакам вазифасини бажариб, бу борада энг яхши натижага эришишди.\n*** Турнирда 7та ўйинни тўлиқ майдонда ўтказган (жами 630 дақиқа) ягона футболчи - Акрам Афиф (Қатар). Агарда Бассам ал Ровий БАА термасига қарши кечган ярим финал учрашувида мажбуран «дам» олмаганида, бу борада Афифга шерик бўларди. Умуман, атиги 9 нафар футболчи 7та ўйинда қатнашди (Қатар термасидан 7 нафар ва Япония термасидан 2 нафар).\n*** Турнирнинг бош тўпурари ал Моаз Али 1та гол уриш учун 68,5 дақиқа сарфлади. Элдор Шомуродовда бу кўрсаткич 67,8 дақиқани ташкил этди. БАА термаси ҳужумчиси Аҳмад Халил янада камроқ вақт сарфлади - 35,5 дақиқа.\n*** Қатар футболи юлдузи Акрам Афиф жами 10та голга ассистентлик қилди. Гуруҳ босқичидан сўнг унинг ҳисобида атиги 4та самарали узатма бор эди. Илк раундда Крис Икономидис (Австралия) ҳам 4та голга ҳаммуаллиф бўлди, аммо унинг кўрсаткичи ўзгармай қолди. Ўзбекистон терма жамоаси вакилларини олсак, Достон Ҳамдамов энг яхши натижага эришди - 2та самарали «пас». Ҳамюртимиз бу борада турнир иштирокчилари орасида 8-ўринни банд этди.\n*** «Қуруқ» ўйинлар сони бўйича Саад ал Шиб (Қатар, 6та), Алиризо Бейранванд (Эрон, 5та) ва Шуичи Гонда (Япония, 4та) энг яхши натижага эришишди.\n*** Дарвоза томон зарбалар сони (тўп тўсиб қолинган ҳолатлар ҳам инобатга олинган) бўйича энг яхши кўрсаткич Эрон термаси ҳужумчиси Сардор Азмунга тегишли - 24та уриниш. Унинг энг яқин таъқибчилари: Али Аҳмад Мабҳут (БАА) - 19та, Хванг Уи Жо (Ж.Корея) - 16та, Моҳаннад Али (Ироқ) - 15та, Меҳди Тареми (Эрон) - 14та. Худди шу жиҳатни терма жамоалар миқёсида таҳлил қилсак, чемпион атиги 5-яхши натижага эга: Эрон - 91та, Австралия - 89та, Япония - 81та, Ж.Корея - 78та, Қатар - 72та.\n*** Узатмалар сони бўйича энг яхши кўрсаткич Ж.Корея терма жамоаси вакили Жунг Ву Йонгда - 495та. Ундан кейинги ўринларда Австралия ва япониялик футболчилар бор: Трент Сейнсбери (Австралия) - 446та, Мая Йошида (Япония) - 427та, Марк Миллигэн (Австралия) - 425та, Милош Дегенек (Австралия) - 418та. Терма жамоаларнинг бу борадаги рейтингида шарқликлар устун: Ж.Корея - 3341та, Япония - 3302та, Австралия - 3021та, БАА - 2824та, Қатар - 2804та.\n*** Аниқ зарбалар сони бўйича терма жамоалар қандай кетма-кетликда жойлашганига эътибор қаратинг: Япония - 32та, Австралия, Қатар - 31тадан, Эрон - 30та, Ж.Корея - 24та.\n*** Бурчак зарбалари масаласида ҳам японлар олдинда: Япония - 40та, Австралия - 39та, Ж.Корея - 32та, БАА - 31та, Эрон, Уммон - 30тадан.\n*** Японлар 7та ўйинда қатнашишди ва қоидабузарликлар сони айнан уларда кўпроқ: Япония - 113 марта, Эрон - 89 марта, Қатар - 82 марта, Хитой - 76 марта, Австралия - 65 марта.\nЗарбалар сони: 1196\nАниқ зарбалар сони: 398\nУзатмалар сони: 43491\nҚоидабузарликлар сони: 1374\nБурчак зарбалари сони: 475\nСариқ карточкалар сони: 185\nИкки жамоадан бири гол урмаган ўйинлар сони: 34\nФакт. Япония терма жамоаси бош мураббийи Хажиме Мориясу ҳам футболчи, ҳам мураббий сифатида Осиё кубогида зафар қучган илк инсонга айланиш имкониятидан фойдаланолмади. Хуллас, турнирнинг 63 йиллик тарихида ҳеч ким бундай натижага эришмаган.\nОК-2019: 130та гол муаллифи\n9та - ал Моаз Али (Қатар)\n4тадан - Сардор Азмун (Эрон), Юя Осако (Япония), Али Мабҳут (БАА), Элдор Шомуродов (Ўзбекистон)\n3тадан - Меҳди Тареми (Эрон), Виталий Люкс (Қирғизистон)\n2тадан - Авар Мабил (Австралия), Муҳаммад ал Ромайҳий (Баҳрайн), Аҳмад Халил (БАА), Нгуен Конг Пхуонг (Вьетнам), Моҳаннад Али (Ироқ), Хванг Уи Жо, Ким Мин Жае (Ж.Корея), Ҳилол ал Ҳалве (Ливан), Фаҳад ал Муваллад (С.Арабистони), Муҳсин ал Ғассаний (Уммон), Ву Лэй, Ю Дабао (Хитой), Ашкан Дежага (Эрон), Рицу Доан, Генки Харагучи (Япония), Бассам ал Ровий, Абдулазиз Ҳатим, Буалем Кукҳий (Қатар), Сунил Четри (Ҳиндистон)\n1тадан - Апостолос Жианноу, Крис Икономидис, Жейми Макларен, Том Рогич (Австралия), Жамол Рашид (Баҳрайн), Ҳамис Исмоил, Халфан Муборак (БАА), Нгуен Куанг Хай, Нгок Хай (Вьетнам), Алаа Аббос, Али Аднан, Башар Ресан, Ҳумам Тариқ (Ироқ), Баха Абдулраҳмон, Мусо ал Таъмарий, Анас Бани Ёсин, Тариқ Ҳаттоб (Иордания), Хванг Хи Чан, Ким Жин Су (Ж.Корея), Парк Кванг Рйонг (КХДР), Ҳасан Матук, Феликс Мишель Мелки (Ливан), Салим ал Давсарий, Муҳаммад ал Фатил, Ҳусайн ал Мугаҳвий, Ҳаттан Баҳабрий (С.Арабистони), Умар ал Сомаҳ, Омар Ҳарбин (Сурия), Чанатхип Сонгкрасин, Супачаи Жаидед, Теерасил Дангда, Тнитипан Пуангчан (Таиланд), Арсланмурат Аманов, Алтимурат Аннадурдиев, Ахмет Атаев (Туркманистон), Муҳаммад ал Мусалламий, Аҳмад Кано (Уммон), Стефан Шрёк (Филиппин), Гао Лин, Ксиао Жи (Хитой), Карим Ансарифард, Саман Годдос, Алиризо Жаҳонбахш (Эрон), Такуми Минамино, Йошинори Муто, Цукаса Шиотани, Такехиро Томияцу (Япония), Одил Аҳмедов, Жалолиддин Машарипов, Жавоҳир Сиддиқов (Ўзбекистон), Акрам Афиф, Ҳасан ал Ҳайдос, Абдулкарим Ҳасан, Ҳамид Исмоил (Қатар), Аҳлиддин Исроилов, Мирлан Мурзаев, Турсунали Рустамов (Қирғизистон), Жеже Лалпекхлуа, Анирудх Тапа (Ҳиндистон)\nАвтоголлар: Павел Матьяш (Қирғизистон), Али Фаёз (Ироқ)\n51та ўйинда 18 хил ҳисоб қайд этилди. Иордания - Вьетнам (1:1) ва Австралия - Ўзбекистон (0:0) баҳсларида ғолиб номи пенальтилар серияси орқали аниқланган бўлсада, улар статистикага дуранг сифатида киритилган.\n0:1 ва 1:0 - 11 марта (21,56 фоиз)\n2:0 ва 0:2 - 9 марта (17,64 фоиз)\n0:3 - 5 марта (9,80 фоиз)\n2:1 ва 1:2 - 5 марта (9,80 фоиз)\n3:2 - 4 марта (7,84 фоиз)\n0:0 - 4 марта (7,84 фоиз)\n1:1 - 3 марта (5,88 фоиз)\n3:1 ва 1:3 - 3 марта (5,88 фоиз)\n4:0 ва 0:4 - 3 марта (5,88 фоиз)\n4:1 ва 1:4 - 2 марта (3,92 фоиз)\n5:0 - 1 марта (1,96 фоиз)\n0:6 - 1 марта (1,96 фоиз)


Бир-неча кишидан катта миқдорда қарз олиб, алдаб юрган ва деярли 325 млн сўм солиқ тўлашдан бўйин товлаган шахс аниқланди - EFFECT.UZ\n. 09:37 | 14.07.2021\nУчкўприк туманидаги Чўлпон қишлоғида яшовчи, «Muvozanat Plus» масъулияти чекланган жамияти раҳбари Мансур Очилов (исм-шарифлар ўзгартирилган) фирибгарлик ва ўзлаштириш ёки растрата йўли билан талон-торож қилиш жиноятларини бир эмас, икки марта содир этган.\nЯъни 2010-2016 йиллар мобайнида у жиноий қилмишлари учун тўрт марта судланган. Бундан ташқари Жиноят кодексининг 177-моддаси 3-қисми «а» банди, 184-моддаси 3-қисми, 25,211-моддаси 2-қисми «б» банди ва 209-моддаси 2-қисми «а» бандига биноан ҳам жиноий жавобгарликка тортилган.\nАфсусланарли томони шундаки, у бу қилмишларидан тегишли хулоса чиқариш тўғрисида ўйлаб ҳам кўрмади. Унинг бешинчи марта яна жиноятга қўл уриши шундан далолат беради. Хўш, фирибгарликнинг роса ҳадисини олган бу кимса яна кимларни чув туширди?\nМ. Очилов Гулмира Ҳасановадан турли вақтларда 37 000 АҚШ доллари миқдорида қарз олади. Бироқ қарзни қайтаришни хаёлига келтирмайди. Шу боис Г. Ҳасанова 2017 йилнинг охирларида қарзни қайтаришни талаб қилади.\n— Хабарингиз бор, Қўқонда янги савдо мажмуаси қуриляпти. Менга берган пулларингиз ҳисобидан ўша ердан 4та савдо дўкони олиб бераман, — дейди у оғиз тўлдириб.\nБу гал у берган ваъдасини қисман бўлсада, бажарди. Яъни 4та савдо дўкони учун 160 000 000 сўмни дастлабки тўлов сифатида тўлаганини тасдиқловчи чиптани Г. Ҳасанованинг қўлига тутқазди. Аммо қарзнинг 18 500 АҚШ долларини қайтаришни пайсалга солди.\nУстига устак, бу фирибгар кимса Зафар Аброровни Гулмира Ҳасановага қараганда тўрт баравар кўпроқ маблағга чув туширди.\nЯъни, 2018 йил январь-февраль ойларида у З. Аброровни алдаб, ишончига киргач, пластик картасидаги маблағини нақдлаштириб беришини айтади. Шу мақсадда ҳисоб рақамида 615 000 000 сўм бўлган пластик картасини олиб кетади. Зафаржонга бор йўғи 5 000 000 сўм беради, холос. Қолган 610 000 000 сўмни қайнонасининг ҳисоб рақамига ҳамда ўзига тегишли бошқа ҳисоб-рақамларга ўтказиб нақдлаштирадида, шахсий эҳтиёжларига сарфлаб юборади.\nОрадан бир ой ўтгач, кутавериб тоқати тоқ бўлган Зафаржон Аброров ундан пулларини беришни талаб қилади. Шунда фирибгар уни яна лақиллатади.\n— Ҳозир катта иш бошлаб қўйганман. Бироз шошмай туринг, пулингизни албатта, қайтараман, — дейди ва уни шундай аврайдики, оқибатда шундоғам пулини ололмай овора бўлиб юрган жабрланувчи яна 14 000 АҚШ долларини фирибгарнинг қўлига қандай тутқазганини ўзи ҳам билмай қолади. Бироқ М. Очилов бу қарзини ҳам қайтаргиси келмайди. Шу мақсадда турли важ-карсонлар билан ҳақдорни алдаб юраверади.\nОхир-оқибат З. Аброров қатъий талаб қўяди: — Пулларимни қайтариб беринг, йўқса, мендан ўпкаламанг, — дейди у.\nАммо одамларни алдайвериб дийдаси қотиб кетган фирибгарга бу гаплар кор қилмайди. Фақатгина жабрланувчини тинчлантириш ва вақтни чўзиш учун унга битта «Gentra» русумли автомашинани бериб кетади. Аммо орадан 3 ой ўтгач, автомашинани яна қайтариб олади.\nОрадан икки йил ўтди. Шундан сўнг Мансур Очилов яна «эски ҳунари»ни бошлаб юборди. Аниқроғи, 2020 йил январь ойида у Юнусжон Қўлдошевнинг «Nexia» русумли автомашинасини 9 300 АҚШ долларига сотиб олишга келишади ва автомашинани олиб кетади. Бундан ташқари у Ю. Қўлдошевдан автомашинани ўзининг номига расмийлаштириш учун яна 700 АҚШ доллари ҳам олади. Аммо Ю. Қўлдошев пулига ҳам, автомашинасига ҳам куйиб қолаверади.\n2020 йил март ойида М. Очилов Низомжон Йўлчиевни ҳам 5 000 000 сўмга чув туширади. Бироқ бунгача олдинги жабрланувчилар ҳуқуқни муҳофаза қилувчи идораларга мурожаат қилгани боис унга нисбатан жиноят иши қўзғатилади.\nТергов-суриштирув жараёнида Мансур Очиловнинг яна бир жинояти фош бўлди. Яъни у тумандаги «Muvozanat Plyus» масъулияти чекланган жамият раҳбари сифатида 2017-2018 йиллардаги фаолияти юзасидан солиқ идорасига топширган ҳисоботларида солиқ солинадиган базани 5 миллиард 279 миллион 740 минг сўмга камайтириб кўрсатган экан.\nПировардида у 324 928 600 сўм миқдоридаги солиқ ва бошқа мажбурий тўловларни тўлашдан қасддан бўйин товлаган. Бинобарин, мазкур ҳолат юзасидан ҳам жиноят иши қўзғатилди. Айни ишни кўриб чиққан жиноят ишлари бўйича Учкўприк тумани суди айбдорга қонуний жазо тайинлади. Бунда жабрланувчиларга нисбатан етказилган зарарлар қоплангани инобатга олинди.\nTeglar:firibgar, Muvozanat Plus, Жиноятчи, Товламачи\n«Солиқ имтиёзлари ва преференциялар миқдори 7 трлн. сўмдан ошди» - Давлат солиқ қўмитаси раиси\nЎзини блогер деб таништирган товламачи далилий ашё билан қўлга олинди\n12 қарияга турмушга чиқиб, мол-мулкларини ўзлаштирган товламачи аёлга жиноий иш очилди…


07:56 / 07.08.2019\nМисол учун, Чиноз туманидаги "Пахта нефть базаси" масъулияти чекланган жамияти томонидан фермерларга ёқилғи тақсимлаш пайтида 81 минг 365 литр камомад юзага келганлиги, шунингдек, ортиқча 140 литр ЭКО дизел ёқилғиси мавжудлиги аниқланган. Ҳисоботлардаги маълумотлар ва дизел ёқилғисини амалда қўллаш ўртасида 854 минг 730 литр номувофиқлик пайдо бўлган. Шунингдек, техник ва метрологик сингари бошқа камчиликлар ҳам аниқланди.\nТалон-торож этиш орқали бойиш фактлари Ўрта Чирчиқ тумани ҳудудида ўтказилган текширишлар жараёнида ҳам аниқланди. Жумладан, "Кучлик нефть базаси" МЧЖ фермерларга ёқилғи тақсимлаш пунктида экологик тоза дизел ёқилғиси камомади 200 литр, АИ-80 маркали бензин камомади 8 минг 190 литрни ташкил этиши маълум бўлди. Шунингдек, бу ерда 8 минг 44 литр ортиқча дизел ёқилғиси мавжудлиги аниқланиб, мазкур турдаги ёқилғининг ҳақиқий таъминоти ва ҳисоботлардаги рақамлар ўртасидаги фарқи 40 минг 5 литрни ташкил этиши аниқланди.\nТекширувлар вақтида худди шундай қонунбузарликларга “Турон” ФЁТП - №1, “Навбаҳор” ФЁТП №20, М.Улуғбек номли ФЁТП №37 ҳамда “Ачамайли” “Ачамайли” №77 да йўл қўйилгани маълум бўлди.\n«Ўзнефтгазинспекция» газ ўғирлаш ҳолатларини аниқлади\n13:27 / 20.08.2019\nҚашқадарёда газ баллони портлади. Бир киши ҳалок бўлди, уч фуқаро касалхонага олиб кетилди


Ёруғ орзулари унинг йўлдоши – Сурхон тонги\nБош саҳифа / Адабиёт / Ёруғ орзулари унинг йўлдоши\nНоябр 10, 2019\tАдабиёт Изоҳ қолдириш 888 Кўрилди\nАёл — табиатан шоира. У мунчоқдек кўзларини ярқиратиб ётган гўдагини бағрига босиб, эркалаганда, бу дунёнинг энг гапга чечан, лабларидан ҳаётбахш сўзлар учаётган инсонига айланади.\nАёл — ҳофиза. У алла айтганида, товушлари меҳр қанотларида ипакдек товланганида, бу оламнинг энг жозибали қўшиқчиси, куйчиси бўлиб қолади.\nБу — яратгандан ҳадя этилган табиий истеъдодга қўшимча озгина таъби назм ҳам юқтирилган бўлса, аёл маънавият кишиси бўлиб яшайди.\nВоҳадошимиз зиёли аёл ҳаётини мактаб, маориф, маънавият билан боғлаб яшаб келаётган Рўзихол Раҳмон қизи ҳам шеърият, адабиёт ошуфтаси.\nАгар ёри бўлса суянчиқ,\nТоғларни ҳам кўтарар аёл…\nЭлдан дуо олган\nйигит кам бўлмайди…\nБир фарзандинг бўлса\nкаби сатрлари она қалбининг истак-тилакларга тўла манзаралари сифатида намоён бўлади.\nРўзихолнинг “Томчида уммон акси” дегандек мана шундай сатрлари уни шеъриятга яқинлаштиради.\nРўзихол 1955 йилда Термиз туманидаги Янгиариқ қишлоғида туғилган. 1971 йилда Термиз туманидаги Ҳамза номли ўрта мактабни, 1976 йилда Термиз давлат педагогика институтининг инглиз тили факультетини тугатган.\n1975-1988 йилларда Музработ туманидаги 14-ўрта мактабда ўқитувчи, 1988 йилдан 1999 йилгача вилоят халқ таълими бошқармасининг ижодкорлик маркази раҳбари лавозимида ишлаган. Ихтирочилиги, ҳунармандлиги, изланувчан мураббийлиги туфайли мамлакат миқёсидаги ўнлаб кўрик-танловларнинг совриндори бўлган. Кўплаб хотин-қизларга зардўзлик, тикувчилик сир-асрорларини ўргатиб келмоқда. У Республика Маънавият ва маърифат маркази вилоят бўлимида ҳам фаолият юритади. Рўзихолбонунинг илк китоби “Тоза руҳ ҳайратлари” номи билан аллақачонлар ўқувчиларга етиб борганди.\nМажмуа хусусида шоир Азим Суюн қуйидагиларни битганди:\n“Рўзихолнинг илк шеърий тўпламидаги дардчил сатрлар кишини маҳзун ўйга толдиради. Аллақачонлар фарзандлари элга қўшилган, бир этак невараларнинг суюкли момоси бўлиб улгурган бу жонсарак аёлга энди бундайин оғир юкни кўнгилга жойлашнинг нима зарурати бор экан деган саволга рўбарў келасан, киши.\nДемак, тақдир фарзанду давлатни, бахту қайғуни инсоннинг ёшига қараб бермагани каби ижод дардини ҳам ногаҳон раво кўрар экан-да. Абжиру чайир чавандозлар билан бир қаторда шунчаки ҳашаки от миниб, саноқда юрганларга лиқ тўлиб кетган бу майдондан улоқ айириш осонмикан?\nШундай бўлса-да, Рўзихолбонуга ёруғ орзулар йўлдош бўлсин дейман”.\nДарҳақиқат, шоира Рўзихолнинг илк шеърий тўпламидаги туғёнли сатрлар кишини ўйга толдиради. Бир томондан шоир ҳақ гапни айтган. Лекин шеър инсон қалбининг мевасидир. У қалб буюрганини қилади. Айниқса, бошига ўлим соя ташлаганида ва ёши бир жойга етганда унга “Ундай ёз, бундай ёз” деб бўлмайди. Аввало, у ҳар бир ўзгаришни Ҳақнинг ҳукмига, тақдирга боғлайди.\nҲақ не берди-топдим,\nМинг шукур, ҳар нечук\nбахтли яшадим дейди.\nҲа, билимдон оғасини, ўн беш кунлик тўлин ойдек ўғли Фарҳодни, суқсурдек қизи Барноойни Аллоҳга топширган она дардини шеърга битмайдими?\nРўзихолбонунинг “Олтин остона” китобидан 40 га яқин турли мавзудаги шеърлари ўрин олган. Уларда Ватанга, эл-юртга меҳр-муҳаббат, эътиқод ва иймонга, пайғамбар ва унинг умматларига ихлос, ишонч, эзгу тилаклар ўз ифодасини топган. “Ўзбекистон”, “Шаҳид оғам”, “Қайдан излай энди?”, “Шундай ўғил”, “Аллоҳнинг мўъжизаси”, “Иймон-Ватан севгиси” каби кўнгилга яқин, ажойиб шеърлари ўрин олган.\nШеър — қалб фарзанди. Рўзихолбону ижоди, дил ўртар шеърлари хусусида кўп гапириш мумкин.Сўзимни мухтасар қилиб, мақолани шоира, Ўзбекистонда хизмат кўрсатган маданият ходими Қутлибека Раҳимбоеванинг қуйидаги сўзлари билан тугатишни мақсадга мувофиқ деб билдим.\n“Адабиёт шайдоси, шеър ошиғи турлича кайфият билан турфа машқлар битиши мумкин. Лекин уларнинг ҳаммаси шеърий китоб учун зийнат бўлавермайди.\nБугунги баланд шеърият талабларига, мезонларига мос келадиган шеърларни танлабгина китоб қилинса, муаллиф ҳам, ўқувчи ҳам ютқазмайди.\nЎйлайманки, бир умр юксак маънавият учун хизмат қилиб келаётган Рўзихол Раҳмон қизи бу ҳақиқатни яхши англайди ва китоб тайёрлашда ана шу мезонларга амал қилади”.\nОлдинги Меҳнатдан бахт топган шифокор\nКейинги 112 ёшли момо


Тўрақўрғон туманидаги корхона ва тaшкилотлар ёллаган теримчилар\nНаманган вилоят, Тўрақўрғон туманидаги корхона ва ташкилотлар раҳбарлари пахта теримига ўз чўнтагидан пул тўлаб, мардикор ёлламоқда.\nБу ҳақда Озодликка хабар қилган ходимларнинг айтишича, туман ҳокими ташкилот раҳбарларига, штатлар жадвалидаги ходимлар сонидан келиб чиқиб, теримга одам олиб чиқишни буюрган.\nРаҳбарлар иш "ўлиб" қолмаслиги учун ходимларининг ярмини пахтага чиқариб, ярми ўрнига мардикор ёлламоқда.\nҲокимлик мулозимлари корхона ва ташкилотлар ходимларининг мажбурий меҳнатга жалб этилганини инкор қилди.\nТўрақўрғон туман ер ресурслари ва давлат кадастри бўлимида ишлайдиган, исми сир қолишини сўраган ходимлардан бирининг Озодликка айтишича, сентябрнинг охиридан бошлаб туман ҳокими Ғуломжон Муродхўжаевнинг оғзаки буйруғи билан корхона ва ташкилотлар ходимлари пахта теримига мажбуран сафарбар этилган:\n“Туман ҳокими, адашмасам, 25 сентябрь кунги мажлисда ҳар бир ташкилот раҳбарига “сен бунча одам чиқарасан, сен бунча чиқарасан” деб топшириқ берди. Бу сон штатдаги ходимлардан кўп эди. Табиийки ҳамма ходимни бирданига пахтага чиқарса, иш тўхтаб қолади. Бирор киши сўраб келса ҳам, гап бўлади. Шунинг учун раҳбарлар ходимларни ярмини пахтага чиқариб, ярмини ўрнига мардикорлар ёллашга мажбур бўлмоқда. Бизнинг раҳбаримиз ҳам 20,30 минг сўмдан мардикор аёлларни теримга олишга мажбур бўлди”.\nТўрақўрғон туманида корхона ва ташкилотлар ёллаган теримчилар\n“Ватанпарвар” ташкилотининг исми сир қолишини сўраган ходимининг айтишича, ҳокимнинг вакили ҳар куни далага бориб, қайси ташкилот қанча одам чиқаргани ҳисоботини қилади:\nКечқурун пахта штабидан вакил келиб, қайси ташкилотдан қанча одам чиққанини ёзиб кетади ва ҳокимга ҳисобот беради.\n“Ўзимиз мошина ёллаб пахта тергани борамиз. Тушлигимиз ўзимиз билан. Кечқурун пахта штабидан вакил келиб, қайси ташкилотдан қанча одам чиққанини ёзиб кетади ва ҳокимга ҳисобот беради. Ўз ишимизни вақтида қилолмаётганимиз учун аҳолидан шикоятлар кўпаймоқда. Бундан ташқари терим пули ҳам фермерлар томонидан берилмаяпти. Чунки, биз мажбуран теримга олиб чиқилганмиз. Ҳуқуқимиз йўқ. Чиқмайлик десак, раҳбаримизга гап тегади. Президент ва ҳукумат бошлиқлари энди мажбурий меҳнат бўлмайди деганда, ниҳоят бу йил қутулдик деб, дўппини осмонга отган эдик. Лекин эрта хурсанд бўлган эканмиз. Ҳеч нарса ўзгармади”.\nЎзини Тўрақўрғон тумани ҳокими Ғуломжон Муродхўжаевнинг котиби Муҳриддин деб таништирган мулозим, бу гаплардан хабари йўқлигини, ҳоким билан боғланиш имконсиз эканлигини айтди.\nТуман ҳокимлиги бош мутахассиси Акмал Тўраев корхона ва ташкилотлар ходимлари пахта теримига жалб қилинганини инкор қилди:\n“Бизда ташкилотлар пахтага чиқарилмаган. Маҳалла аҳолиси иштирокида пахта териляпти, ҳеч қайси ташкилотга пахтага чиқасан деб, топшириқ берилмаган”.\nЖумладан, Боғот тумани ҳокими буйруғи билан пахта теримига сафарбар қилингани ҳақида 20 сентябрь куни Озодлик ëзгани ортидан ҳоким ва яна икки мулозим жаримага тортилди.


Санкт-Петербургда ўзбеклар жабрланди\n07 июл 2022, Тошкент вақти: 04:22\nCўнгги бир кеча-кундуз ичида Санкт-Петербург шаҳрида уч ўзбекистонлик жиноятчилар қурбони бўлди. Бу ҳақда бир неча сайт, жумладан, Фарғона РУ сайти хабар қилди.\nУч ўзбекистонликдан бири Пушкино шаҳрида ўлдириб кетилди. Бу ҳақда хабар қилган манбаларда ёзилишича, ўзбекистонликни у яшаб турган квартира соҳиби ўлдирган бўлиши мумкин. Қотилликда гумон қилинган шахс ушланган.\nҚолган икки ўзбекистонлик: 21 ва 29га кирган икки йигит номаълум шахслар томонидан пичоқлаб кетилган. Йигитлар касалхонага ётқизилган.\nМазкур воқеалар юзасидан жиноят ишлари қўзғатилган.


Cодиқ Сафоев: «Ўзбекистон — янги дунёда...\n03.12.2020 12:20 0 1545\nХалқаро пресс-клубда «Конституция ва қонунчиликда сўз ҳамда матбуот эркинлиги. Ўзбекистонда ОАВни ривожлантириш жараёнлари» мавзуидаги давра суҳбати бўлиб ўтмоқда. Бу ҳақда АОКА канали хабар берди.\nДавра суҳбатида сўз олган Олий Мажлис Сенати раисининг биринчи ўринбосари Содиқ Сафоев ОАВ — бугун халқ овози, тўртинчи ҳокимиятга айланиб бораётганини билдирди.\n«Балки ҳали кўп чўққиларга етканимиз йўқдир, лекин силжишларни инкор қилиш мумкин эмас.\nБМТ Инсон ҳуқуқлари комиссиясининг эътирофи бўйича, сўз эркинлиги — инсон ривожланишининг ажралмас омили. Инсонларнинг ҳақ-ҳуқуқлари, манфаатлари ҳақида сўз юритадиган бўлсак, унга демократиясиз, сўз ва матбуот эркинлигисиз эришиб бўлмайди.\nСўз эркинлиги, матбуот эркинлиги — демократиянинг қон айланиш тизимидир, усиз бу тушунчалар фаолият кўрсата олмайди», — деди Содиқ Сафоев.\nШунингдек, у инсон ҳуқуқлари соҳасида қилинган ишлар боис, халқимиз ўз ғурурини англай бошлаганини, ОАВ, блогерларнинг хатти-ҳаракати ҳам ана шу ғурурни кўрсатаётганини қайд этди.\n«Ўзбекистон — янги дунёда обрў орттирди. Бунда ОАВнинг ўрни ниҳоятда катта бўлди. Ахборотдан фойдаланиш ҳуқуқини таъминлаш, ахборот хилма-хиллигини барпо этиш ва ривожлантириш — бир томондан инсон ҳуқуқларига оид масала, айни вақтда миллий хавфсизликнинг манбаларидан бири ҳисобланади. Сўз эркинлиги — инсон ҳуқуқларининг бошқа турлари учун пойдевор, замин», деди сенатор.\nОАВ Содиқ Сафоев\nҲуқуқ 24/12, 20:47\nҚонунга зид изоҳлар учун ОАВ ва блогер жавобгарми? Қарор лойиҳасида нималар назарда тутилган?\nЖамият 30/11, 14:57\nБугун божхоначилар байрами нишонланмоқда. Ўзгараётган тизим ҳақида


GM Uzbekistanга ишга кирмоқчилардан... жисмоний тарбия ва арифметикадан имтиҳон олинди\n14 октябр 2019, Тошкент вақти: 13:08\nGM Uzbekistan автоконцерни Хоразм вилоят, Питнак шаҳарчасида жойлашган заводга ишга кирмоқчи бўлганлардан жисмоний имтиҳон олди: талабгорлар турникда тортилди ва билак қувватини ётиб-туриш билан кўрсатди.\nЎзбекистон Меҳнат Кодексида меҳнатга оид муносабатларда камситиш тақиқланган.\nПитнак шаҳридаги заводда ўтказилган имтиҳон ҳақида Озодликка ушбу заводга беш йилдан буён ишга кириш учун ҳаракат қилаётган питнакликлардан бири хабар қилди.\nБу хабарни 8 июнь куни ўтказилган имтиҳоннинг яна бир иштирокчиси ҳам тасдиқлади.\nТурник ва "отжимание"\nОзодликка Telegram мессенжери орқали боғланган питнаклик йигитга кўра, шаҳарчадаги заводга ишга кирмоқчи бўлганлардан уларнинг шахсига оид маълумотнома ва арифметикага оид умумий имтиҳондан ташқари яна 40 марта "отжимание" қилиш ва 20 марта турникда тортилиш талаб қилинган.\nЖисмоний синовдан ўта олмаганлар ишга олинмаган.\n"20 марта турникда тортилиш ва 40 марта "отжимание" бўлди. Бу машқларни кимдир бажарди, кимдир йўқ. Ўзи шундай бўлиши мумкинми?" дея эътироз билдирди GM Uzbekistan заводига беш йилдан буён ишга кира олмаётганини айтган йигит.\nАйни имтиҳонда қатнашган яна бир питнаклик йигитнинг айтишича, заводга оддий ишчи бўлиб кириш ниятида бўлганлардан уч хонали сонларни кўпайтириш, қўшиш ва айириш талаб қилинган ва бундай имтиҳон унинг фикрича, "мантиқсиз"дир:\n"Мен кўп йиллар турли жойларда оддий ишчи бўлиб ишлаганман. Кўпайтириш, қўшиш ва айириш каби нарсаларни қилмаганимга кўп йиллар бўлиб кетди".\nОзодлик суҳбатдошлари 70 га яқин иш ўрнини эгаллаш учун 600 дан зиёд одам имтиҳон топширганини билдирди.\nИшга кирмоқчи бўлганларни жисмоний синовдан ўтказиш GM Uzbekistan АЖнинг янги ходимларни ёллаш усулларидан бирими?\nБу усул Ўзбекистонда мавжуд меҳнат қонунларига қанчалик тўғри келади?\nАйни саволлар бериш учун Озодлик 13 июнь куни GM Uzbekistan АЖнинг бош идорасига бир неча маротаба қўнғироқ қилди.\nGM Uzbekistan мутасаддилари дастлаб Питнакдаги имтиҳон юзасидан илгари сурилган иддаолар ўрганилиб, расмий жавоб берилишини билдирдилар.\nАммо, мутассадилар Озодлик мухбирининг кейинги қўнғироқларига жавоб бермади.\nЎзбекистон Меҳнат Кодекси 6 моддасига мувофиқ, меҳнатга оид муносабатларда камситиш тақиқланган.\nУнда, жумладан, шундай дейилади: "Ходимларнинг ишчанлик қобилиятларига ва улар меҳнатининг натижаларига алоқадор бўлмаган бошқа жиҳатларига қараб меҳнатга оид муносабатлар соҳасида ҳар қандай чеклашларга йўл қўйилмайди ва булар камситиш ҳисобланади".\nПитнакдаги заводга ишга олиш бўйича имтиҳонлар Ўзбекистон президенти Шавкат Мирзиёев GM Uzbekistan Акциядорлик жамиятини етарли иш ўринлари яратмаётгани учун танқид қилганидан роппа-роса уч ҳафта ўтиб ўтказилди.\nЎтган йил октябрида GM Uzbekistan АЖ Питнак шаҳридаги филиалида ўтказилган текширувлар натижасида "тизимли равишда жиддий камчилик ва хатоларга йўл қўйган филиалнинг бир қатор ходимлари ўз лавозимидан озод этилган"лигини маълум қилган эди.\nGM Uzbekistan AЖнинг Питнакдаги филиали йилига 10 минг автомобиль ишлаб чиқаришга мўлжалланган.\nПитнак шаҳарчасида жойлашган GM Uzbekistan АЖнинг филиалида Damas русумидаги автомобиллар 2014 йил бошидан буён ишлаб чиқарилади.


Вазнни камайтириш воситалари » Скачать музыку бесплатно новинки музыки 2016-2017\nЗанжабил (имбирь) ҳам лимон каби азалдан инсонлар томонидан жуда кўп касалликларга қарши самарали восита сифатида ишлатилиб келинмоқда. Бу иккала ўсимлик ўзининг ортиқча ёғни эритиш хусусияти билан машҳурдир. Озиш учун занжабил ва лимон – ғаройиб илдиз билан ёрқин цитрус меванинг фойдали томонларини қандай бирлаштириш мумкин? Фойдали маълумот Занжабил нимаси билан фойдали? Унинг кимёвий таркибида 400 га яқин фойдали элементлар мавжуд. Ушбу илдиз ўз таркибида жуда керакли бўлган аминокислоталар, углеводлар, оз миқдорда ёғ, кўп миқдорда целлюлозани сақлайди. Занжабил витаминларга жуда бой (В-гуруҳ витаминлари, аскорбин килотаси, токоферол, витамин К ни алоҳида таъкидлаш керак). У ўзининг таркибида калий, фосфор, магний, темир, кальций, рух ва шу каби бошқа микро- ва макроэлементларни, эфир мойини сақлайди. Бу ўсимлик илдизининг калориялилиги унинг қай ҳолатда эканлигига боғлиқ – 100 г барра илдизнинг энергетик қиймати 80 ккал га тенг, қуритилган ҳолатда эса бу кўрсаткичи деярли 4 марта ошади (тахминан 330 ккал/100 г ни ташкил қилади). Занжабил қомат учун нимаси билан фойдали? У метаболизм жараёнини тезлаштиради, ёғнинг эриши тезлигини оширади, иммун тизимини оширади, шлаклардан фориғ қилади, овқат ҳазм қилишни нормаллаштиради, спорт билан шуғулланганда мушакларга тушадиган оғриқларни қолдиради (спортсиз эса қоматни яхшилашнинг имкони йўқ). Занжабил тери таранглигини оширади – шу туфайли тананинг бўшашганлиги камроқ сезилади, бу эса вазн йўқолаётганлигидан дарак беради. Занжабилнинг ҳиди иштаҳани очади. Бироқ шу билан бирга, занжабилнинг ножўя таъсирларини ҳам унутмаслик керак. Бу таъсирларга ошқозон яраси касаллиги, ҳомиладорлик, лактация даврлари, бу ўсимликни кўтара олмаслик каби ҳолатлар киради. Лимон қомат учун нимаси билан фойдали? Бу мева бизнинг танамиздаги ички муҳитнинг реакциясини нормаллаштиради (у ишқорли маҳсулотлар туркумига киради). У кам калорияли мева ҳисобланади (100 г лимон 34 ккал га эга). Бу нордон мева ўз таркибида аскорбин кислотасини сақлаш бўйича етакчи ўсимликлардан бири ҳисобланади. Диетологларнинг фикрича, бу витамин озиш суръатини оширади. Лимон ўз таркибида целлюлоза сақлайди, бу модда овқат ҳазм қилиш аъзолари ишини яхшилайди, танани зарарли моддалардан тозалайди. Метаболизм жараёнининг тезлашишига органик кислоталар ёрдам беради. Лимон ўз таркибида ёғлар алмашинуви учун зарур бўлган элемент – кальций сақлайди. Бу цитрус мева инсоннинг иш қобилиятини оширади, кайфиятни яхшилайди, тери тонусини оширади. Лимонни ўткир босқичдаги нефрит, ошқозон яраси касаллиги, панкреатит, гастрит зўриққан пайтда истеъмол қилиш тақиқланади. Занжабил лимон билан биргаликда озишга ёрдам беради – бу мевалардан кўпинча хушбўй ёғ эритувчи ичимликлар тайёрланади. Таъмни яхшилаш ва бу воситаларнинг самарадорлигини ошириш учун бу ичимликларга баъзи қўшимчалар қўшилади. Ичимликнинг бир марталик порцияси унинг таркибига қараб 0,5-1 стаканни ташкил қилади. Тайёр занжабил ичимликларини сузгичдан сузиб олиш керак, агар бундай қилинмаса унинг таъми жуда ўткирлашиб кетади. Озиш учун занжабил, лимон ва асалдан биргаликда фойдаланиш 100 г занжабил илдизини тозалаб, уни майдаланг. Ҳосил бўлган массани бирор идишга солиб, устидан 1,5 л қайнаб турган сув қуйинг ҳамда 20 дақиқа дам олдиринг. Ҳосил бўлган бу занжабил ичимлигига 1 та лимон шарбатини сиқиб чиқаринг, 1 ош қошиқ табиий асалдан қўшинг. Ҳосил бўлган аралашмани яхшилаб аралаштиринг. Агарда қўл остингизда барра занжабил илдизи бўлмаса, унинг ўрнига кукун ҳолидагисидан фойдаланиш мумкин (1,5-2 чой қошиқ). Бу компонентлардан яна целлюлитга қарши боғлама учун аралашма ҳам тайёрлаш мумкин. Қайнаб турган сувда 0,5 стакан асални иситинг (40 градусдан ошиб кетиши керак эмас). 5 томчи лимон эфир мойидан ва янчилган занжабилдан бир чимдим қўшинг. Ҳосил бўлган аралашмани танангизнинг муаммоли жойига суртинг, устидан плёнка ўраб, ярим соат ушлаб туринг. Озиш учун занжабил, бодринг, лимондан биргаликда фойдаланиш Бодринг сийдик ҳайдовчи хусусиятга эга бўлган паст калорияли парҳез сабзавот ҳисобланади. Бу сабзавотдан занжабил-лимонли ичимликнинг компоненти сифатида фойдаланиш мумкин. Ялпиз барглари эса бу ичимликка янада ёқимли таъм беради. Ичимликни тайёрлаш учун 4 см атрофидаги занжабил илдизини тозаланг ва майдаланг. Лимон ва бодрингни ювиб, паррак-паррак қилиб ингичка қилиб кесинг. 500 мл қайнаб турган сувга занжабилни қўшинг ҳамда оловдан олинг. Устини ёпиб, дам олдиринг. 15 минутдан сўнг унга бодринг ва лимон бўлакчаларини ҳамда бироз эзилган ялпиз баргларини қўшинг. 10-15 минутдан сўнг 1 ош қошиқ асал қўшиб, аралаштиринг. Озиш учун занжабил, лимон, ялпиздандан биргаликда фойдаланиш Занжабил илдизини тозаланг ва янчинг (6 чой қошиқ бўлиши керак). Лимон ёки лаймнинг шарбатини сиқиб чиқаринг ҳамда бу шарбатдан 6-8 чой қошиқ ўлчаб олинг. Шишали идишга занжабилни солинг, шарбатни қўшинг, устидан 1,5 л қайнаб турган сув солинг. Бироз эзилган ялпиз баргларини қўшиб, устини ёпиб, дам олдиринг. Хулоса ўрнида Занжабил ва лимондан тайёрланган ичимликлар сизнинг озиш бўйича кўраётган чора-тадбирларингизда ёрдам бериши, унинг самарадорлигини ошириши мумкин, бироқ унинг ўзинигина истеъмол қилиш билан озиб бўлмайди. Manba: xabardor.uz\nTeglar: Tavsiya Категория: Интересная информация UZ Нашли ошибку?


Ҳомиладорлар, эҳтиёт бўлинг! Олдинда қиш! - 28 Ноября 2014 - www.SheJoT.CoM\nГлавная » 2014 » Ноябрь » 28 » Ҳомиладорлар, эҳтиёт бўлинг! Олдинда қиш!\nУч ой давомида эртаю кеч уйда ўтириб, кўчага чиқмаслик муаммонинг ечими эмас. Бўлажак она ва болани ҳимоя қила оладиган, шу билан бирга уларга заррача ҳам зарар етказмайдиган универсал восита бормикан? ҳа, албатта! У мўъжизавий ва қимматбаҳо дори эмас, у бизнинг йиллар давомида синалган қадрдон дўстимиз — иммунитет.\nДушманлар билан танишиб чиқамиз!\nШамоллаш — тиббий маълумотномаларни ахтариб овора бўлманг, ундай хасталик аслида йўқ. Унда нима дейсизми? Бу иммунитетнинг сусайиши ва организмдаги сурункали хасталикларнинг авж олиши, холос. Совқотиш, уст-бошнинг хўл бўлиши, елвизакда қолиб кетиш, хуллас, шу каби ҳолатлардан кейин танамизнинг бурчак-бурчакларида беркиниб ётган хасталиклар аста бош кўтаради. Ана энди бронхит, тонзиллит кабиларга старт берилади.\nЎРВИ — организмимизга ҳаво томчилари орқали ҳамла қилган вируслар оқибатида юзага келган ҳолатдир. Ўзингизни қанчалар эҳтиёт қилманг, улар билан юзма-юз келмаслик амри маҳол. Чунки қаерга қараманг, улар билан оғриган инсонларни учратиш мумкин: жамоат транспортлари, дўкон, ишхона, ҳаттоки, уйда ҳам. Вируслар танани бутунлай эгаллаб олгач, бурун оқиши, томоқ яллиғланиши, қувватсизлик ва бош оғриғи кузатилади.\nГрипп — бу хасталик ҳам ЎРВИнинг турларидан бири саналса-да, иммунитетга қаттиқ зарба бериши билан ажралиб туради. Ундан ташқари, беэътибор бўлиш ёки касалликни оёқда ўтказиб юбориш (аксарият аёлларга хос одат!) турли хил асоратларни келтириб чиқариши мумкин.\nСовуқ бошланиши билан цистит деярли барча аёлларни безовта қилади. Шу жумладан, ҳомиладорларни ҳам. Бу касалликни ўз вақтида даволашнинг муҳимлиги шундаки, унинг асоратлари жинсий аъзоларни зарарлантириб, туғруққа оз муддат қолган бўлса, турли муаммоларга сабаб бўлиши мумкин. Циститнинг оддий кўринишидан сурункали турга ўтиши (ҳомиладор аёлларда бу бир неча кунда содир бўлиши мумкин) ҳомиланинг муддатдан аввал туғилишига олиб келиши мумкин. Боиси касаллик инфекцияси пешоб йўли орқали тарқалиб, бачадон найлари фаолиятига ҳам таъсир этади. Касалликни даволашда пешоб таҳлили топширилгач, ундаги инфекциялар миқдорига кўра антибактериал антибиотиклар буюрилади. Шу сабаб ҳам ойлик текширув кўригида аёлнинг пешоб таҳлили олиниб, таркиби ўрганилади. ҳомиладорликда циститга чалинмаслик учун шахсий гигиена қоидаларига қатъий амал қилинг. Истеъмол қилинадиган суюқлик миқдорига ҳам аҳамият беринг. Суюқлик кам ичилса, пешоб йўлларидаги инфекциялар ташқарига чиқиб кетмай, организмда турли зарарланиш ҳолатларини келтириб чиқаради.\nБола хавфдан ҳолими?\nМинг афсуски, бўлажак она хасталанса, унинг вужудида ўсаётган ҳомила ҳам бир чеккада қолиб кетмайди. Ахир бола ва она 9 ой давомида бир бутунликни ташкил қилади. Организм инфекция билан курашар экан, қон таркибида токсин моддалар кўпайиб боради. Вирус кўп ҳам таҳдид солмаса-да, унинг оқибатида юзага келадиган асоратлар она ва бола учун бирдек хатарли.\nКасалликни лимон чой ичиш, саримсоқпиёзни ҳидлаш билан даволаб бўлмаслиги аниқ. Шифокор ҳомиладор аёлга антибиотик дорилар буюриш эҳтимоли юқори. Шубҳасиз, бу бўлажак онани ташвишга солади, негаки антибиотиклар ҳомилага таъсир кўрсатади. Антибиотиклар ҳомиладорликнинг биринчи уч ойлигида эмбрион ривожланишида патологик ҳолатларни юзага келтириши ёки ҳомила тушишига сабаб бўлиши мумкин.\nУниверсал қуролни ишга солинг!\nЭнг яхши, ишончли, фойдали, универсал ва айниқса ҳомилдорликда қўл келадиган воситалардан бири иммунитетимиздир. Даволаниш учун дори ичар эканмиз, хаёлимиздан «у менга ёрдам бериши билан бирга, бошқа аъзоимга зарар етказмасмикан?» деган фикрни ўтказамиз. Қишки шамоллашларга қарши эмлаш қандай натижа беришини ҳам олдиндан аниқ айтиб бўлмайди. ҳомиладорлик даврида она икки кишининг ҳаёти учун маъсул бўлади. Бунга эса енгил қарамаслик лозим. Аввало ўзингизни эҳтиёт қилинг! Соғлом турмуш тарзи, кун тартиби ва овқатланишга ҳам алоҳида аҳамият беринг! Танани чиниқтиринг, терапевт ва гинеколог шифокорларингиз кўрсатмаларига қатъий риоя қилинг!\nГинекологдан қисқа маслаҳатлар:\nҚалинроқ кийининг. Оёғингизни иссиқ тутинг. Этик кийинг. Бел қисмини ёпиб турувчи устки либослардан фойдаланинг.\nАгар касбингиз кўчада кўп юришни тақазо этса, ҳароратни бир маромда ушлаб турадиган термокийимларни харид қилинг.\nИхчамлаштириб турадиган ички кийимлардан воз кечинг, улар кичик тос аъзоларидаги қон айланишини бузади. Пахтали матодан тикилган кийимларга ихтиёр беринг.\nУзоқ вақт кўчада ҳаракатсиз ҳолда турманг, темир ва бошқа металлардан тайёрланган ўриндиқларга ўтирманг.\nҚиш фаслида ёзни ахтариб иссиқ ўлкаларга саёҳатга қилманг. Иқлимни ўзгартириш иммунитетни пасайтириб, касалликка мойилликни ошириши мумкин.\nҚабзият безовта қилмасин десангиз, таомномага эътибор беринг.\nБахтли инсонлар камроқ касал бўлади. Бу ўз исботини топган факт. Чунки қувонч, бахт, хотиржамлик ва шу каби ижобий ҳислар организмдаги гормонал фоннинг нормал ҳолатда бўлиши ва иммунитетнинг кўтарилишига туртки беради. Фарзанд кутаётганингиз ҳақиқий бахт эмасми? Шундай экан, ҳар бир кунингизга шукр қилиб, қувонинг. Табассум билан уйғонинг, табассум билан кунингиз ўтсин, уйқудан олдин ҳам табассум қилишни унутманг! Юрагингиз остидаги жигарбандингиз ва ўзингизни асраб-авайлаш ўз қўлингизда!\nОлий тоифали шифокор, акушер-гинеколог Нилуфар Бўстонова берган тавсиялар асосида Дилноза МИРТОЛИПОВА тайёрлади.\nКатегория: Foydali maslahatlar / Полезны советы | Просмотров: 1314 | Добавил: iphone | Теги: maslahatlar, Maslahat bering, маслахат, tekin maslahat, foydali, маслахат беринг, текин маслахат, полезные советы, Maslahat | Рейтинг: 0.0/0


"Қўқон-1912" таркибида ўзини кўрсатаётган ёшлар ҳақида\n11 декабрь, 2016, 09:35\nҚўқон футболи ёш иқтидорли футболчиларни тарбиялаш борасида етакчилардан бири сифатида эътироф этилади. Якунига етган мавсумда бу яна бир бор ўз исботини топди.\n"Қўқон-1912" матбуот хизмати ушбу мавсумда жамоа сафида Олий лигадаги дебют учрашувини ўтказган уч нафар ёш футболчи ҳақида маълумот берди.\n2015 йили ёшлар лигасидаги ўйинлари орқали мухлис ва мутахассислар эътиборига тушган Иқбол Маликжонов учун жори йил омадли ўтди, десак муболаға бўлмайди.\nЁш футболчи Олий лигада дебют учрашувини ўтказди. Қолаверса, Фарғонада ўтказилган “Универсиада-2016” мусобақасида кумуш медалга сазовор бўлди.\nЯна бир ёш футболчимиз Ойбек Рустамов ҳам 2016 йилни бир умр эслаб юрса ажаб эмас. Сабаби, 19 ёшли ҳимоячи ҳам якунига етган мавсумда Олий лигада дебют қилди. Бундан ташқари, Жасур Абдураимов бошқарган Ўзбекистон ёшлар терма жамоаси билан бирга Осиё чемпионатида иштирок этди.\nЎтган йили ўринбосарлар таркибида ёрқин ўйин намойиш этган Аваз Маматхўжаев ҳам бу йил элитада деюбт қилишга муваффақ бўлди. Биринчи давра якунланиш арафасида Олий лигадаги биринчи учрашувини ўтказган ёш футболчи иккинчи даврада деярли асосий таркиб ўйинчисига айланди.


Тошкент давлат юридик университети янги логотип учун танлов эълон қилди | Futura – ҳаммаси ахборот технологиялари, маркетинг ва стартаплар ҳақида Тошкент давлат юридик университети янги логотип учун танлов эълон қилди – Futura – ҳаммаси ахборот технологиялари, маркетинг ва стартаплар ҳақида\nТошкент давлат юридик юниверситети янги ишланма ишлаб чиқиш учун танлов эълон қилди ва ғолиб 6 миллион сўмга эга бўлиши мумкин, деб хабар берилади университет сайтида.\nТанловда алоҳида ҳамда жамоа бўлиб иштирок этиш мумкин.\nСовға пули жисмоний шахсларга шартнома асосида берилади, юридик шахсларга эса уларнинг банк ҳисобига ўтказилади. Ғолиб университет фалсафасини акс эттирувчи ишларни танлайдиган ишчи гуруҳ қарори билан аниқланади. Бундан ташқари, ғоянинг моҳияти ва қамрови, чоп этиш мумкин ва мумкин бўлмаган ташувчиларда бренд маҳсулоти ва корпоратив совғаларни жойлаштириш қулайликлари ҳам баҳоланади.\n“Танловга логотипнинг электрон формати (*png) билан бирга унинг хусусиятлари ёзма тарзда ҳам ифодаланиши керак. Ижодий ишга муаллифлик ҳуқуқи университетга берилади, электрон формат (* cdr, psd) ва ёзма тавсифга ҳам университет муаллифлик ҳуқуқини олади”, – деб маълумот берилади хабарда.\nТанлов уч босқичда бўлиб ўтади:\n– 2018 йилнинг 20 декабрига қадар иштирокчилар ўзларининг ижодий ишларини тақдим этадилар;\n– 2019 йилнинг 15 январигача ишчи гуруҳ бешта ижодий ишни танлаб олади;\n– 2018 йилнинг 18 январигача бешта энг яхши ижодий ишлар 24 соат давомида Телеграм-каналда овозга қўйилади. Энг кўп овоз тўплаган иш ғолиб деб топилади.


Тадбиркор Фируз Аллаев: «Ўзбекистонда электрон савдо...\n11.12.2018 13:47 0 2635\n«Хabar.uz» ахборот-таҳлилий портали «Asaxiy.uz» интернет дўкони асосчиси ва раҳбари тадбиркор Фируз Аллаев билан интервью уюштирди.\nТадбиркор Ўзбекистондаги интернет дўконлар ва электрон савдо масаласи ва унинг юртимиздаги истиқболи хусусида гапирди. Шунингдек, ўзбек блогосфераси, бугунги ОАВларда сўз эркинлиги ва ахборот олиш, жамиятда трендда бўлган муаммолар хусусида фикр юритилди. Суҳбатнинг энг қизиқарли жойларидан айрим фикрларни сизга тақдим этамиз.\nЎзбекистон электрон савдо учун жуда қулай мамлакат. Бу ерда бозор деярли бўш, ҳеч ким томонидан эгалланмаган. Шахсий ҳисобимча аҳолининг максимал 3-4 фоизи маҳсулот ёки товарларни интернет дўконларда харид қилади.\nИнтернет ва ижтимоий тармоқлар бугун тадбиркор маҳсулотини реклама қилиш имкониятини юз баробарга оширди десак, муболаға бўлмайди.\nЖамиятда маълум бир табақа бошқаларнинг қандай яшашини, фикрлашини белгилаб бермаслиги керак.\nБизда «маънавият» сўзининг минг хил қиёфаси яратилди. Улардан бири айнан цензура кўринишда пайдо бўлди. Айнан шу цензура барчани бир хил қолипга солишга ҳаракат қилди. Маънавият илм кўринишида бўлса, унга ҳеч ким қарши чиқмайди.\nтадбиркор интернет дўкони Asaxiy.uz\nҲуқуқ 15/10, 12:15\nХориж 15/10, 11:40\nМадонна ва Рианна АҚШнинг энг бой тадбиркор аёллари рўйхатига киритилди


Чилонзор туманида содир бўлган ёнғин оқибатида бир киши ҳалок бўлди\nТошкент шаҳрида ўтган сутка давомида 6 та ёнғин ҳолати қайд этилган бўлиб, шулардан 3 таси қуриган ўсимлик ва чиқиндиларни ёниши билан боғлиқ бўлган ёнғинларни ташкил этмоқда. Ёнғинларда 1 нафар фуқаро ҳалок бўлиб, тан жароҳати олиш ҳолатлари қайд этилмади.\nТошкент шаҳар Ёнғин хавфсизлиги бошқармаси хабарига кўра, 11 сентябрь куни соат 18:26да, Чилонзор тумани, 19-даҳа 31-уй 8-хонадонда ўрин кўрпа ва диван 3 кв.м. майдонида ёнган. Ёнғиндан хонадоннинг 26 кв.м. майдони сақланиб қолинган.\nЁнғин ўчириш жанговар бўлинмалари чақирилган манзилга соат 18:34да етиб борган ва кўрилган тезкор чора ва ҳаракатлар натижасида ёнғин соат 18:46да бартараф этилган. Ёнғин сигарета чекишда эҳтиётсизлик оқибатида содир бўлган, деб тахмин этилмоқда. Ёнғиндан келтирилган моддий зарар миқдори аниқланмоқда. Ёнғин жойига 3 та ёнғин ўчириш техникаси жалб қилинган. Ёнғинда 1 нафар фуқаро ҳалок бўлган.\n12 сентябрь куни соат 02:34да, Юнусобод тумани, Бодомзор 10-тор кўчаси 3а-уйнинг ички ва том қисми 120 кв.м. майдонида ёниб, ёнғинни тарқалиши оқибатида қўшни хонадонларнинг том қисмлари жами 40 кв.м. майдонида зарар кўрган. Ёнғиндан уйларнинг 590 кв.м. майдонидаги қурилмалари сақланиб қолинган.\nЁнғин ўчириш жанговар бўлинмалари чақирилган манзилга соат 02:39да етиб борган ва кўрилган тезкор чора ва ҳаракатлар натижасида ёнғин соат 03:07да қуршаб олиниб, соат 03:19да бартараф этилган. Ёнғин сабаби ва келтирилган моддий зарар миқдори аниқланмоқда. Ёнғин жойига 4 та ёнғин ўчириш техникаси жалб қилинган.


“Таъвилот ал-Қуръон” асари 30-жузи таржимаси тақдимоти бўлиб ўтди - Xojabuxoriy\n“Таъвилот ал-Қуръон” асари 30-жузи таржимаси тақдимоти бўлиб ўтди\n2021 йил 13 октябрь куни Қарши шаҳрида Қашқадарё вилоят ҳокимлиги, ЎМИнинг Қашқадарё вилояти вакиллиги, “Хожа Бухорий” ўрта махсус ислом билим юрти ҳамда Имом Бухорий халқаро илмий-тадқиқот маркази билан ҳамкорликда маънавий-маърифий тадбир ўтказилди.\nУшбу тадбирда Имом Бухорий халқаро илмий-тадқиқот маркази ходимлари томонидан таржима қилинган Имом Мотуридийнинг “Таъвилот ал-Қуръон” асари 30-жузи таржимаси тақдимоти бўлиб ўтди.\nТадбирда Имом Бухорий халқаро илмий-тадқиқот маркази ходимлари, Қашқадарё вилоят ҳокими ўринбосари, ЎМИнинг Қашқадарё вилоятидаги вакили, бир қатор имом хатиблар, ва “Хожа Бухорий” ўрта махсус ислом билим юрти устоз ва талабалари иштирок этди.\nТадбирда “Хожа Бухорий” ўрта махсус ислом билим юрти мудири Ў. Ғузаров ҳамда “Калом илми” фани ўқитувчиси О. Қодировлар “Таъвилот ал-Қуръон” асарининг таржимаси борасидаги ўз фикр-мулоҳазаларини билдиришди.\nТаъкидлаш лозимки, диёримиз мусулмонлари мотуридия таълимоти асосида эътиқод қилишлари ва муаллиф аллома ҳам ўз ватандошимиз бўлишига қарамай, “Таъвилот ал-Қуръон” ҳозирга қадар юртимизда жиддий ўрганилмаган эди. Турли фитналар гирдобидан омон қолиб, эътиқодни соғлом тутиш машаққатли бўлиб бораётган, жаҳонда мураккаб ва кескин сиёсий-ижтимоий жараёнлар кузатилаётган, бузғунчи кучлар исломдан ғаразли мақсадлар йўлида фойдаланаётган бугунги вазиятда дину диёнатимизнинг энг муҳим асосларидан бири бўлган бу асарни ўзбек тилига таржима қилиш ўта зарур ва ғоят долзарб ишлардан бирига айланди.\nИмом Бухорий халқаро илмий-тадқиқот маркази жамоаси томонидан олиб борилган изланишлар натижаси ўлароқ, бугун ўзбек тилидаги “Таъвилот ал-Қуръон” асари дастлабки 30-жузининг нашри юртимиз мусулмонлари учун жуда ҳам яхши манбаа бўлди.\nМуфтий ҳазрат: Имомнинг асосий фазилати – Аллоҳга тақво қилишдир!\n“ЙИЛ ИМОМИ – 2021” ТАНЛОВИ НАТИЖАЛАРИ: ТОШКЕНТ ВИЛОЯТИ ҒОЛИБ\nМуфтий ҳазрат: Халқимизни диний адабиётлар билан таъминлаш муҳим вазифа


Жумладан қизлар терма жамоамиз таркибидан Зуҳра Отажонова, Шахлохон Абдуллаева, Кумушхон Файзуллаева, Зарнигор Абдураҳмонова, Турсуной Жабборова, Гулноза Аҳмадова ва Шодмоной Очиловалар жой олган бўлишса, ўсмирлар терма жамоаси таркиби Мушаррафбек Раҳимов, Асадбек Нариманов, Муҳаммадқодир Тоштемиров, Сарвар Тоштемиров, Алишер Ражабов, Азимжон Хожиев, Саидмуҳтор Саидаҳроров ва Александр Ли каби ёш полвонларимиз билан тўлдирилди.\nСир эмаски спортнинг оғир атлетика турида Ўзбекистон қитъада етакчи терма жамоалар сирасига киради. Буни мамлакатимиз атлетлари энг нуфузли халқаро мусобақаларда исботлаб келишмоқда. Эътиборлиси, сўнгги пайтларда ўзбекистонлик ёш полвонлар нафақат Осиёда, балки жаҳонда ҳам ўз маҳоратларини намойиш этиб, кўпчиликнинг эътиборига тушиб улгуришди. Шу боисдан ҳам Руслан Нуруддиновнинг XXXI ёзги Олимпия ўйинларидаги зафарли юриши, ҳам чемпионлик ҳам Олимпия рекордини тантана қилиши бежиз эмас албатта.\nҚувонарлиси, турли ёш тоифаларида ташкил этилаётган Осиё ва жаҳон чемпионатлари шуни кўрсатмоқдаки Ўзбекистонда атлетларнинг янги авлоди, ҳар томонлама кучли ва бақувват, иродаси мустаҳкам, ғалабага ўч ёшлар вояга етмоқда. Демак, юртимизда Русланнинг муносиб ворислари камол топаяпти.\nСайёрамизнинг энг баланд чўққиси – Эверест тоғи билан машҳур бўлган Непал мамлакати мезбонлигида ўтган Осиё чемпионатида Ўзбекистон фаворитлар қаторида зикр этилганди. Мусобақа давомида ҳамюртларимиз буни амалда исботлашни ҳам уддалашди. Қизлар ўртасида 75 килограмм вазн тоифасида кураш олиб борган Гулноза Аҳмадова барча рақибларини ортда қолдириб, ҳам даст кўтариш, ҳам силтаб кўтаришда олтин медалларни қўлга киритди ва иккикураш натижасига кўра ҳам тенгсиз деб топлиб Осиё чемпиони номига сазовор бўлди.\n63 килограмм вазн тоифасида чиқиш қилган Кумушхон Файзуллаева эса Иккита олтин ва битта бронза медалига эга чиқди. Шунингдек, Турсуной Жабборова (69 кг.) учта кумуш, Шахло Абдуллаева (58 кг.) учта бронза ва Шодмоной Очилова (90 кг.) иккита бронза медалларини қўлга киритишди. Натижада Ўзбекистон қизлар терма жамоаси 17 та мамлакат вакиллари орасида Хитой делегациясидан сўнг фахрли иккинчи ўринни эгаллади. Кучли учликни эса Таиланд термаси якунлаб берди.\nЎғил болалар ўртасидаги беллашувлар янада кескин ва шиддатли руҳда кечиб, унда ўзбекистонлик ёшлар қитъада тенгсиз эканликларини амалда исботлай олишди. Айниқса Сарвар Тоштемиров (69 кг.) ва Александр Ли (94 кг) қайд этган натижалар таҳсинга сазовор. Ҳар иккала спортчимиз учтадан олтин медалларга сазовор бўлиб, ўз вазн тоифаларида барча рақибларини ортда қолдиришга муваффақ бўлишди ва Осиё чемпионлигини тантана қилишди.\nСаидмуҳтор Саидаҳроров (94 кг.) уччала йўналишда кумуш медалларига лойиқ кўрилди. Азим Хожиев (85 кг.) учта, Мушаррафбек Раҳимов (62 кг.) иккита ва Муҳаммадқодир Тоштемиров битта бронза медалларига эга чиқишди. Якунда Ўзбекистон терма жамоаси 27 мамлакат делегациялари орасида биринчи ўринни эгаллаб, энг яқин таъқибчилари Таиланд ва Эрон термаларидан илгарилаб кетди.\nЎзбекистон Миллий олимпия қўмитаси мамлакат оғир атлетика федерацияси раҳбарияти, терма жамоа мураббийлар штаби ва албатта спортчиларни ушбу муваффақият билан муборакбод этади. Келгуси мусобақаларда ҳам атлетларимизга ғолиблик руҳи ёр бўлиши, ғалабалар бардавом бўлишини тилайди. Осиё чемпионатида иштитирок этган делегациямиз аъзолари ўтирган самолет бугун, 29 июль куни махаллий вақт билан соат 14:00да Тошкент шаҳридаги Ислом Каримов Халқаро аэпортига келиб қўнади.